type: legislation

text:
 |
 52012PC0352
 Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le doiciméid faisnéise bunriachtanaí i gcomhair táirgí infheistíochta /* COM/2012/0352 final - 2012/0169 (COD) */
 MEABHRÁN MÍNIÚCHÁIN
 1. COMHTHÉACS AN TOGRA
 Baineann an togra
 seo le feabhas a chur ar thrédhearcacht an mhargaidh infheistíochta le haghaidh
 infheisteoirí miondíola.
 Tá táirgí
 infheistíochta miondíola – lena n‐áirítear cistí infheistíochta, táirgí
 struchtúrtha miondíola agus cineálacha áirithe conarthaí árachais a úsáidtear
 chun críocha infheistíochta – bunriachtanach chun freastal ar an ngá atá ag
 saoránaigh an AE le táirgí a chuideoidh leo coigilteas agus infheistíochtaí a
 thiomsú, agus san am céanna cuireann siad le héifeachtúlacht na margaí caipitil
 a chuidíonn chun fás eacnamaíoch an AE a chistiú.
 Ó thaobh faisnéise
 faoi tháirgí infheistíochta de, tá éagothroime ann idir infheisteoirí miondíola
 agus na daoine a cheapann na táirgí sin agus a dhíolann le hinfheisteoirí iad.
 Dá bhrí sin, níl sé ar chumas na n‐infheisteoirí miondíola a leas féin a
 chosaint. Is minic a chuirtear faisnéis atá mearbhlach agus róchasta os comhair
 na n‐infheisteoirí sin i dtaobh na n‐infheistíochtaí a
 d'fhéadfaidís a dhéanamh, agus is deacair na rioscaí agus na costais a
 bhaineann leis na táirgí a mheasúnú agus comparáid a dhéanamh eatarthu.
 Baineann sé sin an bonn d'éifeachtúlacht na margaí infheistíochta, agus bíonn
 na praghsanna a íocann infheisteoirí níos mó dá dheasca. Ceannaíonn
 infheisteoirí miondíola táirgí míchuí de dheasca an chleachtais sin chomh
 mhaith, agus déantar aimhleas na n‐infheisteoirí sin de dheasca costas nó
 caillteanas nach raibh aon choinne acu leo, de dheasca deiseanna a chailleann
 siad nó, sa chás is measa, nuair a chailleann siad a gcoigilteas saoil, rud a
 dhéanann dochar mór do leas an duine aonair agus an teaghlaigh.
 Tá éagsúlacht ann
 i dtaobh na faisnéise a nochtar faoi láthair, ach braitheann sí ar fhoirm
 dhlíthiúil an táirge, seachas ar a chineál eacnamaíoch nó ar na rioscaí
 d'infheisteoirí miondíola a bhaineann leis. Bíonn éagsúlacht ag baint le
 hinchomparáideacht, sothuigtheacht agus cur i láthair faisnéise, agus dá bhrí
 sin is deacair don ghnáthinfheisteoir na comparáidí is gá a dhéanamh idir táirgí.
 Go deimhin, is minic a bhíonn nochtadh faisnéise faoi tháirgí dírithe níos mó
 ar rioscaí dlíthiúla a chumhdach le haghaidh an mhonaróra seachas ar fhaisnéis
 atá éifeachtach, oscailte agus cothrom a sholáthar don chustaiméir ionchasach i
 dtaobh táirge i bhfoirm ina bhféadfadh an custaiméir í a thuiscint agus a
 úsáid. Bíonn an fhaisnéis – murab ionann leis an margaíocht – rófhada de ghnáth
 agus ní leor mar a aibhsítear inti na príomhphointí eolais.
 Is léir i
 bhfianaise na géarchéime airgeadais a thábhachtaí atá sé aghaidh a thabhairt ar
 na saincheisteanna sin. Tá airgead caillte ag infheisteoirí miondíola le
 hinfheistíochtaí lenar ghabh rioscaí nach raibh trédhearcach agus nár thuig na
 hinfheisteoirí sin. Ina theannta sin, ba mhinic san am a chuaigh thart a
 rinneadh táirgí infheistíochta miondíola, lena n‐áirítear táirgí
 struchtúrtha miondíola nó conarthaí árachais chun críocha infheistíochta, a
 mhargú le hinfheisteoirí miondíola in ionad táirgí simplí amhail cuntais
 choigiltis, agus is minic a dhéantar é fós, cé nach dtuigeann infheisteoirí
 miondíola na difríochtaí i gcónaí. Agus táthar á dhéanamh sin i gcomhthéacs
 chliseadh muiníne na n‐infheisteoirí: thaispeáin suirbhé a rinneadh le
 déanaí ar thomhaltóirí ar fud an AE gur lú an mhuinín a bhí acu as earnáil na
 seirbhísí airgeadais ná a muinín as aon earnáil tionscail eile.
 Tá sé
 ríthábhachtach an mhuinín sin a chur ar ais ar bhonn fónta. Dlúthchuid de sin
 is ea feabhas a chur ar fhorálacha maidir le trédhearcacht sa dóigh go n‐oibreoidh
 siad ar son infheisteoirí miondíola, trína gcuid riachtanas a chur san áireamh.
 Tá céimeanna
 nuálaíocha tugtha cheana féin ag an AE trí dhoiciméad faisnéise bunriachtanaí
 don infheisteoir a fhorbairt i gcás GCIUnna. Forbraíodh é sin ar bhealach nua,
 ar bhonn tástála stóinsithe a rinneadh leis na hinfheisteoirí miondíola féin ar
 chineálacha éagsúla cur chuige chun faisnéis a nochtadh, d'fhonn an fhaisnéis a
 sholáthraítear a ghiorrú, a chuíchóiriú agus a fhócasú a oiread is féidir agus
 d'fhonn a áirithiú gur féidir leis an ngnáthinfheisteoir miondíola an fhaisnéis
 a thuiscint.
 Cé gur feabhsaíodh
 nochtadh na faisnéise i gcás GCIUnna, ní amhlaidh an scéal i gcás fhormhór na
 dtáirgí infheistíochta miondíola. Is é an cúram atá romhainn amach anois
 aghaidh a thabhairt ar na táirgí sin: Ba cheart go bhfaigheadh infheisteoirí
 miondíola san Eoraip faisnéis atá gearr, inchomparáide agus caighdeánach cibé
 táirge infheistíochta atá siad a bhreithniú. Sa mheabhrán míniúcháin seo,
 tugtar 'doiciméid faisnéise bunriachtanaí' ar na doiciméid ina nochtfar an
 fhaisnéis sin dóibh.
 Spreagadh an togra
 seo le haghaidh doiciméid faisnéise bunriachtanaí uile-Eorpaigh nuair a d'iarr
 Comhairle ECOFIN i mí na Bealtaine 2007 ar an gCoimisiún Eorpach scrúdú a
 dhéanamh ar chomhsheasmhacht dhlí an AE maidir le cineálacha éagsúla táirgí
 infheistíochta.
 Cuireadh
 bailchríoch ar an gcéad chéim den obair nuair a ghlac an Coimisiún
 Teachtaireacht in Aibreán 2009 maidir le Táirgí Infheistíochta Miondíola
 Pacáistithe (PRIPanna). Bhain an Coimisiún de thátal sa Teachtaireacht sin nach
 bhféadfaí timpeallacht rialála a bheadh inbhuanaithe agus sásúil a chur ar bun
 i gcomhair díolacháin táirgí infheistíochta miondíola ná i gcomhair nochtadh
 faisnéise fúthu ach amháin tríd an reachtaíocht a athrú ar an leibhéal Eorpach,
 ós rud é go raibh an easpa rialacha éifeachtacha ar an leibhéal Eorpach mar
 bhonn leis na neamhréireachtaí sna cleachtais i ngach earnáil. Thug an
 Teachtaireacht dhá réimse ar aird ina raibh tuilleadh oibre ag teastáil: na
 rialacha is infheidhme maidir le díolacháin, agus na rialacha maidir le
 nochtadh faisnéise faoi tháirgí. Eascraíonn an togra seo ón dara sreabhadh
 oibre sin, maidir le nochtadh faisnéise faoi tháirgí.
 Tá an togra i bhfoirm Rialacháin, agus beidh
 bearta mionsonraithe tarmligthe/cur chun feidhme ag tacú leis. Sa Rialachán seo
 leagtar síos na prionsabail ghinearálta i dtaobh an chur chuige agus an
 inneachair. A bhuí leis na gníomhartha tarmligthe/cur chun feidhme atá
 beartaithe chaighdeánófaí, a oiread ab fhéidir, cur i láthair na faisnéise arna
 ceangal sa Rialachán seo. D'oiriúnófaí bearta de réir mar ba ghá, áfach, i
 gcomhair sainghnéithe táirgí infheistíochta miondíola eile agus i gcomhair na
 bpróifílí riosca éagsúla a bhaineann leo, chun a áirithiú go bhfaigheadh
 custaiméirí miondíola an fhaisnéis bhunriachtanach a theastaíonn uathu i gcónaí
 chun cinntí eolasacha a dhéanamh. Sa deireadh thiar, déanfar pacáiste de na
 bearta mionsonraithe sin agus an Rialachán atá beartaithe. Beidh tionchar acu
 ar na costais fhoriomlána a bhaineann leis an doiciméad faisnéise bunriachtanaí
 a thabhairt isteach agus ar an ábhar sin déanfar measúnú tionchair
 críochnaitheach ar na roghanna atá ann i gcomhair na mbeart sin.
 Is cuid é an togra seo de phacáiste reachtach
 níos cuimsithí atá dírithe ar mhuinín tomhaltóirí sna margaí airgeadais a
 atógáil. Tá dhá chuid eile sa phacáiste. Is éard atá sa chéad chuid ollchóiriú
 ar Threoir 2002/92/CE maidir le hidirghabháil árachais chun a áirithiú go
 mbainfidh custaiméirí tairbhe as leibhéal ard cosanta agus táirgí árachais á
 gceannach acu. Tá an chuid dheireanach dírithe ar fheidhm an taiscí a neartú i
 gcás GCIUnna – ar bunchloch é i gcomhair chosaint an infheisteora dá
 bhforáiltear sa Treoir maidir le GCIUnna. Chun a áirithiú go leanfaidh an
 bhunchloch sin de bheith éifeachtach, beartaítear leasuithe spriocdhírithe a
 dhéanamh ar Threoir 2009/65/CE.
 Cuireann na bearta a mholtar sa Rialachán seo
 maidir le nochtadh faisnéise faoi tháirgí, go háirithe, le bearta cosanta
 d’infheisteoirí maidir le comhairle infheistíochta agus seirbhísí díolacháin.
 Fad is a bhaineann le díolacháin taiscí struchtúrtha, tugadh aghaidh orthu sin
 sa togra le haghaidh Treorach ó Pharlaimint na hEorpa agus ón gComhairle maidir
 le margaí in ionstraimí airgeadais lena n‐aisghairtear Treoir 2004/39/CE[1]. Déileálfar go sonrach san
 athbhreithniú ar an Treoir maidir le hidirghabháil árachais le feabhsú na
 rialacha díolacháin i gcomhair táirgí árachais infheistíochta.
 2. Torthaí an chomhairliúcháin leis na
 páirtithe leasmhara agus measúnuithe tionchair
 Toradh é an
 tionscamh ar chomhphlé cuimsitheach agus ar chomhairliúchán cuimsitheach leis
 na páirtithe leasmhara ar fad.
 Rinneadh an
 comhairliúchán sin in dhá chéim: bhí an chéad chéim ann tar éis na hiarrata ón
 gComhairle agus roimh fhoilsiú na Teachtaireachta ón gCoimisiún in 2009. Ar
 áireamh ann bhí éileamh scríofa ar fhianaise i nDeireadh Fómhair 2007,
 Ráiteas Aiseolais i Márta 2008, ceardlann theicniúil a reáchtáladh le
 hionadaithe ón tionscal i mBealtaine 2008, agus Éisteacht Oscailte ardleibhéil
 in Iúil 2008. Bhí an dara céim den chomhairliúchán níos dírithe ar
 eilimintí nithiúla den sreabhadh oibre a bhaineann le faisnéis a nochtadh, agus
 tháinig an chéim sin tar éis na Teachtaireachta ón gCoimisiún: reáchtáladh
 ceardlann theicniúil eile i nDeireadh Fómhair 2009, agus foilsíodh
 tuairisc chun dáta maidir leis an obair i Nollaig 2009.
 San am céanna leis
 an saothar sin, d'oibrigh na trí choiste de mhaoirseoirí náisiúnta atá ar
 leibhéal 3 (Coiste na Maoirseoirí Baincéireachta Eorpacha, Coiste na
 Maoirseoirí Árachais agus Pinsin Ghairme Eorpacha agus Coiste na Rialtóirí um
 Urrúis Eorpacha) as láimh a chéile chun a dtuairimí i dtaobh an ábhair a
 fhorbairt. Ba é an chéad toradh ar a gcuid oibre trí thuarascáil earnála a
 cuireadh faoi bhráid an Choimisiúin an 18 Samhain 2009. Toisc gur
 aithníodh go raibh sreabhadh oibre de chineál trasearnála i gceist, bunaíodh
 Tascfhórsa comhpháirteach ar leibhéal 3 maidir le PRIPanna in 2009 agus chuir
 an Tascfhórsa sin a Thuarascáil Deiridh faoi bhráid an Choimisiúin bliain ina
 dhiaidh sin.
 Sheol an Coimisiún
 comhairliúchán poiblí maidir le roghanna nithiúla i Samhain 2010. Fuair sé
 thart ar 140 aighneacht agus foilsíodh ar shuíomh gréasáin an Choimisiúin
 iad. Sna freagraí ar an gcomhairliúchán sin léiríodh go bhfuil tacaíocht ann i
 measc lucht tionscail, tomhaltóirí agus na mBallstát don tionscnamh agus don
 chur chuige ginearálta atá beartaithe. Thar aon ní eile, bhain na héagsúlachtaí
 idir na tuairimí le mionchoigeartú raon feidhme an chórais, agus leis an méid a
 d’fhéadfaí an cur chuige a úsáidtear i ndáil le faisnéis bhunriachtanach don
 infheisteoir i gcás GCIUnna, a chóipeáil i gcás infheistíochtaí miondíola eile.
 Comhlánaíodh na
 comhairliúcháin sin le sraith pléití le hionadaithe tomhaltóirí (FIN‐USE,
 Grúpa Tomhaltóirí na Seirbhísí Airgeadais, Grúpa Úsáideoirí na Seirbhísí
 Airgeadais), le rialtóirí (an Coiste um Sheirbhísí Airgeadais, an Coiste
 Eorpach um Urrúis, Coiste na Maoirseoirí Árachais agus Pinsin Ghairme
 Eorpacha), agus le hionadaithe tionscail.
 Is forbairt an
 togra seo ar an obair a rinne na trí choiste atá ar leibhéal 3 (Coiste na
 Maoirseoirí Baincéireachta Eorpacha, Coiste na Maoirseoirí Árachais agus Pinsin
 Ghairme Eorpacha agus Coiste na Rialtóirí um Urrúis Eorpacha[2]); ar thuairimí a cuireadh in
 iúl le linn an chomhairliúcháin, lena n‐áirítear na ceardlanna agus na
 cruinnithe le geallsealbhóirí, agus ar an taithí a fuarthas leis an gcóras
 faisnéise bunriachtanaí d’infheisteoirí a forbraíodh i gcás GCIUnna.
 I gcomhréir lena
 bheartas 'Rialáil Níos Fearr', d'ullmhaigh an Coimisiún measúnú tionchair ar na
 roghanna beartais. Bhain na roghanna beartais le raon feidhme an chórais nua,
 leis an méid caighdeánaithe a bheadh ann, le cé a bheadh freagrach as an
 bhfaisnéis a nochtadh, agus le conas a áirithiú go gcuirfí an fhaisnéis ar fáil
 d'infheisteoirí miondíola ar bhealach éifeachtach. Is ann do roinnt staidéar,
 ceann nuálaíoch san áireamh inar díríodh ar léargas iompraíochta i dtaobh
 infheisteoirí miondíola, a thacaigh leis an obair a rinneadh ar an measúnú
 tionchair sin.
 Scrúdaigh an Bord
 um Measúnú Tionchair an dréacht‐mheasúnú tionchair agus athbhreithníodh é
 i gcomhréir leis an tuairim dhearfach an thug an Bord uaidh an 15 Aibreán 2011.
 I measc feabhsuithe eile, rinneadh tuilleadh soiléirithe ar an gcaidreamh idir
 an togra agus bearta eile maidir le cosaint tomhaltóirí, lena n‐áirítear
 na bearta sin maidir le cleachtais díolacháin, rinneadh soiléiriú ar raon
 nithiúil na dtáirgí agus na n‐eintiteas a mbeadh tionchar ag an togra
 orthu, soiléiríodh tuilleadh an caidreamh a d'fhéadfadh a bheith ann idir an
 togra agus réimsí eile de dhlí an Aontais, rinneadh an anailís ar roghanna a
 fhorbairt agus a shíneadh, agus rinneadh coigeartú níos follasaí ar na
 meastacháin ar chostais agus sochair chun a raibh déanta cheana i gcás GCIUnna
 a chur san áireamh. Ina theannta sin, forbraíodh an anailís ar na tosca eile
 atá ábhartha maidir le cinnteoireacht infheisteoirí chun a léiriú ar bhealach
 níos follasaí nach bhfuil i nochtadh faisnéise d'infheisteoirí ach toisc
 amháin, agus gur féidir leis an gcomhairleoir nó an díoltóir ról cinntitheach
 nó ceannasach a imirt i dtaobh cinntí infheisteoirí in go leor cásanna
 praiticiúla díolacháin.
 3. EILIMINTÍ DLÍ AN TOGRA
 3.1. Bunús dlí
 Tá an togra seo
 bunaithe ar Airteagal 114 den CFAE. Leagtar síos rialacha aonfhoirmeacha
 ann maidir le nochtadh faisnéise faoi tháirgí d'infheisteoirí miondíola. Tá sé
 mar aidhm aige a áirithiú go mbeidh infheisteoirí miondíola in ann
 príomhghnéithe agus príomhrioscaí táirgí infheistíochta miondíola a thuiscint
 agus comparáid a dhéanamh idir gnéithe táirgí éagsúla. San am céanna, tá sé mar
 aidhm aige cothrom iomaíochta a áirithiú idir monaróirí táirgí infheistíochta
 éagsúla agus lucht díolta na dtáirgí sin. Dá bhrí sin, tá sé mar aidhm aige
 coinníollacha aonfhoirmeacha a bhunú maidir leis an gcaoi a gcuirtear
 infheisteoirí san Aontas ar an eolas faoi tháirgí infheistíochta trí mheán
 doiciméid ghearr agus maidir leis an gcaoi a gcuirtear an fhaisnéis ar fáil
 dóibh. Dá bhrí sin, leis an togra seo déantar na coinníollacha oibriúcháin i
 ndáil leis an bhfaisnéis faoi tháirgí infheistíochta a chomhchuibhiú le
 haghaidh gach páirtí ábhartha sa mhargadh infheistíochta miondíola, monaróirí
 táirgí infheistíochta, lucht díolta agus infheisteoirí.
 Níl cothrom
 iomaíochta ann idir táirgí agus slite dáileacháin éagsúla toisc go bhfuil
 rialacha éagsúla i bhfeidhm ag brath ar an tionscal a thairgeann na táirgí
 infheistíochta agus ar an reachtaíocht náisiúnta agus cuireann sin tuilleadh
 bacainní ar Mhargadh Aonair do sheirbhísí agus táirgí airgeadais. Tá bearta
 éagsúla neamhchomhordaithe déanta cheana ag na Ballstáit ar an leibhéal
 náisiúnta chun aghaidh a thabhairt ar laigí i mbearta cosanta d’infheisteoirí
 agus is dealraitheach go leanfaí de sin. Tá méadú ag teacht ar an trádáil
 trasteorann i dtáirgí infheistíochta miondíola, ach de dheasca cur chuige
 éagsúil i ngach tír bheadh leibhéil éagsúla cosanta ag infheisteoirí, bheadh
 costais ní b'airde agus bheadh éiginnteacht ann i measc soláthróirí agus
 dáileoirí táirgí; agus bac a bheadh sa mhéid sin ar thuilleadh forbartha
 trasteorann ar an margadh infheistíochta miondíola. Chun tuilleadh forbartha
 den sórt sin a dhéanamh ba ghá a bheith in ann comparáid a dhéanamh go héasca
 idir táirgí de chineálacha éagsúla ar fud an Aontais. De dheasca caighdeáin
 éagsúla a bheith ann i ndáil le nochtadh faisnéise d'infheisteoirí bheadh sé an‐deacair
 comparáid den sórt sin a dhéanamh. D'fhéadfadh caighdeáin éagsúla den sórt sin
 bac a chur ar bhunsaoirsí agus tionchar díreach a imirt ar fheidhmiú an
 mhargaidh inmheánaigh mar gheall air sin. Léiríonn an taithí i réimse GCIUnna
 go bhféadfaidh éagsúlacht idir na Ballstáit maidir lena gcur chuige i leith
 faisnéis a nochtadh saobhadh mór a dhéanamh ar iomaíocht. Dá dhroim sin, is é
 Airteagal 114 den CFAE an bunús dlí is iomchuí.
 Meastar gurb iomchuí agus gur
 gá an togra seo a bheith i bhfoirm rialacháin, ionas gur féidir leis an
 tionscnamh seo a chuspóir a bhaint amach. Ní bhaineann an beart seo ach le
 nochtadh faisnéise d'infheisteoirí miondíola. Ní bhaineann sé le cearta ná le
 hoibleagáidí eile de chuid monaróirí táirgí, daoine a dhíolann táirgí
 infheistíochta ná infheisteoirí a mbeadh Treoir ní b'oiriúnaí mar ionstraim
 dhlíthiúil dóibh. Is léir ón taithí atá faighte, má tá faisnéis chaighdeánach
 le bheith i nochtadh faisnéise faoi tháirge d'fhonn a chur ar chumas
 infheisteoirí comparáid a dhéanamh idir táirgí infheistíochta éagsúla, nach
 féidir é sin a bhaint amach ach amháin trí fhorálacha atá infheidhme go díreach
 gan gá do na Ballstáit aon bhearta breise cur chun feidhme a dhéanamh. Dá
 dtiocfadh neamhréir ar ábhar agus ar fhoirm nochtadh na faisnéise ó Bhallstát
 go Ballstát de thoradh trasuite Treorach, ní bheadh cothrom iomaíochta ann i
 gcomhair rannpháirtithe sa mhargadh agus ní bheadh an leibhéal céanna cosanta ann
 d’infheisteoirí. Tá sé den tábhacht go gcuireann an rialachán seo oibleagáidí
 díreacha ar pháirtithe príobháideacha maidir le hullmhú nó le soláthar an
 nochta faisnéise agus níor cheart raon feidhme na n‐oibleagáidí sin a
 bheith ag brath ar bhearta náisiúnta cur chun feidhme.
 3.2. Coimhdeacht agus
 comhréireacht
 De réir
 phrionsabal na coimhdeachta atá leagtha síos in Airteagal 5(3) den CAE,
 níor cheart gníomhaíocht a dhéanamh ar leibhéal an AE ach amháin sa chás nach
 bhféadfaidh na Ballstáit na haidhmeanna atá beartaithe a bhaint amach go
 leormhaith ina n‐aonar agus dá bhrí sin, de bharr fhairsinge nó
 éifeachtaí na gníomhaíochta atá beartaithe, gur fearr is féidir iad a bhaint
 amach ar leibhéal an AE.
 Ní féidir
 aidhmeanna an togra seo, mar atá cothrom iomaíochta a áirithiú ar fud an AE i
 measc monaróirí éagsúla táirgí agus daoine a dhíolann táirgí infheistíochta
 agus leibhéal aonfhoirmeach cosanta a bhunú d’infheisteoirí trí rialacha
 comhchuibhithe a leagan síos maidir le trédhearcacht, a bhaint amach trí ghníomhaíocht
 ar leibhéal na mBallstát. Féadfaidh tionscnaimh náisiúnta tionchar dearfach a
 imirt ar chosaint d’infheisteoirí laistigh de na Ballstáit lena mbaineann. Ach
 bíonn tionscnaimh náisiúnta srianta don chríoch náisiúnta ábhartha ó nádúr.
 Thairis sin, tá riosca ann nach mbeadh an cur chuige céanna ann i gcónaí maidir
 le nochtadh faisnéise d'infheisteoirí. Dá dheasca sin ní bheadh cothrom
 iomaíochta ann ar fud an Aontais i gcomhair monaróirí táirgí infheistíochta
 agus daoine a dhíolann táirgí infheistíochta agus ní bheadh leibhéal cothrom
 cosanta d’infheisteoirí ann ar fud an AE i ndáil le nochtadh faisnéise
 d'infheisteoirí. Dá bhrí sin, teastaíonn gníomhaíocht ar an leibhéal Eorpach.
 I gcomhréir le
 prionsabal na comhréireachta (Airteagal 5(4) den CAE), is gá agus is
 iomchuí chun cuspóirí an tionscnaimh seo a bhaint amach prionsabail a leagan
 síos a bhaineann le hinneachar agus le foirm nochtadh na faisnéise faoi tháirgí
 infheistíochta miondíola, chomh maith le rialacha maidir leis an bhfaisnéis sin
 a tharraingt suas agus a sholáthar d'infheisteoirí miondíola. Ba cheart
 ceanglais den sórt sin a fhorbairt tuilleadh ar leibhéal 2, ionas go
 bhféadfar leibhéal riachtanach comhsheasmhachta a bhaint amach maidir le bearta
 le go n‐éascófar comparáidí idir táirgí infheistíochta ar de thionscnamh
 earnálacha éagsúla tionscail iad.
 3.3. Comhlíonadh
 Airteagal 290 agus Airteagal 291 den CFAE
 Ón 1 Eanáir 2011 tá feidhm ag na
 Rialacháin lena mbunaítear na trí údarás maoirseachta Eorpacha, mar atá an
 tÚdarás Eorpach Baincéireachta, an tÚdarás Eorpach um Árachas agus Pinsin
 Ghairme agus an tÚdarás Eorpach Urrús agus Margaí[3]. Ina thaobh sin, is mian leis
 an gCoimisiún na ráitis a rinne sé i ndáil le hAirteagal 290 agus le
 hAirteagal 291 den CFAE a mheabhrú, ar ráitis iad a rinne sé tráth a
 glacadh na Rialacháin an 23 Meán Fómhair 2009. De réir na ráiteas
 sin: "Maidir leis an bpróiseas chun caighdeáin rialála a ghlacadh, tugann
 an Coimisiún le fios go láidir go bhfuil carachtar uathúil ag earnáil na
 seirbhísí airgeadais, atá ag eascairt as struchtúr Lamfalussy agus a dtugtar
 aitheantas dó go sainráite i nDearbhú 39 a ghabhann leis an CFAE. Mar sin
 féin, tá an‐amhras go deo ar an gCoimisiún an bhfuil na srianta atá ar a
 ról, agus gníomhartha tarmligthe agus bearta cur chun feidhme á nglacadh aige,
 ag teacht le hAirteagal 290 agus Airteagal 291 den CFAE."
 3.4. Míniú mionsonraithe ar an
 togra
 3.4.1. Táirgí infheistíochta ar
 cheart doiciméad faisnéise bunriachtanaí a bheith ag gabháil leo nuair a
 dhíoltar iad le hinfheisteoirí miondíola
 Féadtar táirgí
 infheistíochta a mhonarú chun foirmeacha dlíthiúla éagsúla a thógáil, sa chaoi
 go ndéantar an tairscint infheistíochta chéanna thar earnálacha éagsúla. Mar
 gheall ar an monarú sin, féadann an dealramh a bheith ar na táirgí go bhfuil siad
 an‐difriúil, fiú nuair a bhíonn na bunchuspóirí eacnamaíocha a bhaineann
 leo cosúil lena chéile (e.g. féadtar an dealramh a bheith ar chiste, ar thaisce
 agus ar chonradh árachais aonad‐nasctha go bhfuil siad an‐difriúil
 ó chéile, ach d'fhéadfaí iad a úsáid ar an mbealach céanna chun an tairscint
 infheistíochta chéanna a sholáthar). Is é an aidhm bhunúsach chéanna atá ag na
 táirgí sin ar fad: carnadh caipitil atá os cionn an ráta atá saor ó riosca. Cé
 go bhfuil éagsúlacht i measc na dtáirgí sin maidir leis an méid a thairgeann
 siad – le roinnt acu tairgtear ráthaíocht chaipitil chomh maith le carnadh
 caipitil, rud nach bhfuil fíor faoi chinn eile; le roinnt eile acu cuirtear gné
 eile le gné na hinfheistíochta (amhail sochair árachais saoil) - díoltar iad ar
 fad le hinfheisteoirí miondíola nuair a théann siad i dteagmháil le
 hidirghabhálaithe airgeadais nó go díreach le monaróirí táirgí le haghaidh
 táirgí a thugann aghaidh ar a riachtanais carntha caipitil.
 Le táirgí
 infheistíochta den sórt sin, bíonn an t‐infheisteoir gan chosaint ar
 luaineachtaí i luach margaidh sócmhainní nó sna díbhinní a shaothrófar ó
 shócmhainní. Ach níl an easpa cosanta sin de chineál díreach, ar nós nuair a
 cheannaíonn infheisteoir sócmhainní sonracha iontu féin. Ina áit sin idirghabhann
 na táirgí sin agus lucht a ndéanta idir an t‐infheisteoir agus na margaí,
 trí bhíthin na sócmhainní sin "a chuachadh", nó trí mheicníochtaí
 eile nach bhfuil mar an gcéanna le sealúchas díreach ("pacáistiú"). I
 measc na meicníochtaí sin tá teicníochtaí amhail comhthiomsú caipitil ó roinnt
 infheisteoirí ionas gur féidir comhinfheistíochtaí a dhéanamh, nó neamhchosaint
 a dhearadh trí ionstraimí díorthacha a úsáid. Féadann na teicníochtaí sin cur
 le castacht, costais agus doiléire an táirge. Ach féadann siad cur le scaipeadh
 riosca agus le sochair eile nach mbeadh ar fáil don infheisteoir ina aonar;
 cuireann siad ar chumas gnáthinfheisteoirí a bheith rannpháirteach i margaí
 infheistíochta ar bhealach níos éifeachtúla, rud a fhágann go bhfuil na margaí
 caipitil níos doimhne agus go bhfuil deiseanna níos fearr ann d'infheisteoirí
 atá ag iarraidh a n‐infheistíochtaí a éagsúlú. Chun gach táirge den sórt
 sin a chuimsiú, leis an sainmhíniú ar tháirgí infheistíochta atá sa Rialachán
 seo tagraítear go díreach don fhoirm "pacáistithe" sin. Sa
 Teachtaireacht ón gCoimisiún i mí Aibreán 2009 rinneadh tagairt shonrach do
 tháirgí infheistíochta miondíola pacáistithe (PRIPanna); tar éis
 comhairliúchán, sa Rialachán seo cuirtear an bhéim sin ar infheistíochtaí
 pacáistithe chun feidhme trí thagairt a dhéanamh do chineál neamhdhíreach na
 sealúchas sócmhainní.
 Chuimseofaí i
 sainmhíniú den sórt sin táirgí a bhfuil ráthaíochtaí caipitil acu, agus na
 táirgí sin a bhfuil ráthaíocht ar chuid den toradh acu freisin, sa bhreis ar
 ráthaíocht ar an gcaipiteal; cistí infheistíochta, bídís ina GCUInna iata nó
 neamhiata; gach táirge struchtúrtha, cibé foirm ina bhfuil siad (e.g.
 pacáistithe mar pholasaithe árachais, cistí, urrúis nó táirgí baincéireachta),
 táirgí árachais a gcinntear a luachanna géilliúna go hindíreach trí thorthaí ó
 infheistíochtaí dílse na cuideachta árachais nó fiú amháin trí bhrabúsacht na
 cuideachta árachais féin chomh maith le hionstraimí díorthacha. Féadfar roinnt
 de na táirgí sin a úsáid mar tháirgí pinsin míondíola aonair, i.e. mar mheáin
 carntha caipitil chun críocha pleanála scoir.
 De dhroim
 sainmhínithe den sórt sin, ní chumhdaítear na táirgí seo a leanas leis an
 Rialachán seo:
 - táirgí a bhfuil
 an ráta cruinn toraidh leagtha síos roimh ré dóibh i gcomhair shaolré iomlán an
 táirge, ós rud é nach bhfuil an méid is iníoctha faoi réir luaineachtaí i
 luachanna sócmhainní eile (ní ann d'aon riosca infheistíochta);
 - gnáthscaireanna
 agus gnáthbhannaí, sa mhéid is nach bhfuil meicníocht ag baint leo seachas
 sealúchas díreach ar na sócmhainní ábhartha;
 - taiscí nach
 bhfuil 'struchtúrtha', i.e. taiscí a chinntear trí ráta úis amhail EURIBOR nó
 LIBOR;
 - táirgí árachais
 nach soláthraíonn ach sochair árachais, amhail táirgí árachais cosanta simplí
 nó táirgí árachais neamhshaoil, nach soláthraíonn aon luach géilliúna atá
 neamhchosanta ar luaineachtaí i bhfeidhmíocht bunsócmhainne amháin nó níos mó
 nó i bhfeidhmíocht luachanna tagartha;
 - scéimeanna
 pinsin ghairme atá cumhdaithe ag Treoir 2003/41/CE nó ag Treoir 2009/138/CE.
 - táirgí pinsin a
 gcleanglaítear ranníocaíocht airgeadais ón bhfostóir ina leith sa dlí náisiúnta
 agus nach bhfuil aon rogha ag an bhfostaí maidir le soláthraí an táirge pinsin.
 Níorbh ábhartha
 chun raon feidhme a chinneadh na meicníochtaí lena ndéantar díbhinní a íoc:
 bheadh na táirgí ar fad óna bhfaightear toradh, nó a sholáthraíonn díbhinn
 aonair tráth a n‐aibíochta, nó a ghlacann socrú éigin eile, bheidís ar
 fad faoin raon feidhme sa mhéid go dtagann siad faoin sainmhíniú ginearálta.
 Ní dhéantar aon
 tagairt sa sainmhíniú do tháirge a bheith beartaithe d'úsáid mhiondíola, cé go
 gceaptar go leor táirgí infheistíochta do chustaiméirí miondíola go sainiúil.
 Is amhlaidh an scéal toisc go bhféadfaidh sé nach gcinntear an eilimint
 mhiondíola ach ag an bpointe díolacháin, nuair a dhíolann an dáileoir táirge
 infheistíochta áirithe le custaiméir miondíola, nó nuair a thugann sé comhairle
 mar gheall air. Níor mhór an nochtadh faisnéise a chur i bhfeidhm áfach, pé
 uair a dhíolfaí táirge atá laistigh den raon feidhme le hinfheisteoir
 miondíola.
 3.4.2. An fhreagracht as an doiciméad
 faisnéise bunriachtanaí a ullmhú – Airteagal 5
 Tá sé sainráite sa
 togra gur ar mhonaróir an táirge infheistíochta, laistigh de bhrí an
 Rialacháin, atá an fhreagracht an doiciméad faisnéise bunriachtanaí a ullmhú:
 ciallaíonn sé sin duine a tháirgeann táirge infheistíochta ach ina theannta sin
 duine a bhfuil athrú substainteach déanta aige ar struchtúr riosca nó costais
 táirge infheistíochta a bhí ann cheana. (Bheadh eintiteas a chumascfadh táirgí
 éagsúla ina mhonaróir táirge). Leis an sainmhíniú sin cumhdaítear an cás nach
 mbeadh smacht ar an táirge deiridh ag bunmhonaróir táirge airgeadais ar leith.
 Ní bhogtar an fhreagracht ar an dóigh sin de dhroim gach athrú a dhéantar ar an
 mbuntáirge. Meastar mar athmhonarú an táirge iad, mar atá soiléirithe in
 Airteagal 4, athruithe a dhéanann difear suntasach do phríomhghnéithe an táirge
 infheistíochta amhail a phróifíl riosca agus luaíochta nó a chostais, áfach. De
 dhroim cuid den nochtadh faisnéise nó an nochtadh faisnéise ina iomláine a
 tharmligean chuig tríú páirtithe, mar a tharlódh mar shampla i gcás
 comhoibrithe le dáileoirí, ní dhéanfar aon difear d'fhreagracht fhoriomlán
 mhonaróir an táirge maidir leis an doiciméad faisnéise bunriachtanaí.
 3.4.3. Foirm agus ábhar an doiciméid
 faisnéise bunriachtanaí – Airteagal 6 go hAirteagal 11
 Leis an togra seo
 déantar prionsabail chóras an doiciméid faisnéise bunriachtanaí don
 infheisteoir i gcás GCUInna a thabhairt isteach i gcás gach táirge
 infheistíochta miondíola eile – ba cheart an chuma chaighdeánaithe chéanna a
 bheith ar gach doiciméad faisnéise bunriachtanaí agus ba cheart a n‐inneachar
 a bheith dírithe ar fhaisnéis bhunriachtanach a chuirtear i láthair ar bhealach
 coiteann, chun inchomparáideacht faisnéise agus tuiscint infheisteoirí
 miondíola ar an bhfaisnéis a chur chun cinn.
 Ba cheart an
 doiciméad faisnéise bunriachtanaí a fheiceáil mar dheis chun cumarsáid
 éifeachtach a dhéanamh ar bhealach simplí le daoine a d'fhéadfadh a bheith ina n‐infheisteoirí.
 Dá bhrí sin tá treoracha follasacha sa togra maidir le foirm agus friotal an
 doiciméid: ní mór doiciméad gearr a bheith ann, atá scríofa ar bhealach comair
 i bhfriotal neamhtheicniúil a sheachnaíonn béarlagair, sa chaoi gur féidir leis
 an ngnáthinfheisteoir miondíola é a thuiscint; ní mór é a bheith tarraingthe
 suas i bhformáid choiteann sa chaoi go bhféadfaidh infheisteoirí comparáid a
 dhéanamh go héasca idir táirgí infheistíochta éagsúla. Ba cheart doiciméad
 neamhspleách a bheith sa doiciméad faisnéise bunriachtanaí sa mhéid is nár
 cheart go mbeadh ar infheisteoirí miondíola doiciméid eile a léamh chun
 príomhghnéithe an táirge infheistíochta a thuiscint agus cinneadh
 infheistíochta eolasach a dhéanamh, agus ba cheart dealú soiléir a bheith ann
 idir é agus ábhair mhargaíochta.
 Sonraítear sa
 togra eilimintí bunúsacha an táirge infheistíochta ar cheart tuairisc a
 thabhairt orthu sa doiciméad faisnéise bunriachtanaí: ainm an táirge agus a
 mhonaróra, cineál agus príomhghnéithe an táirge, lena n‐áirítear an seans
 go gcaillfidh na hinfheisteoirí caipiteal, a phróifíl riosca agus luaíochta, a
 chostais, agus a fheidhmíocht san am atá caite, de réir mar is iomchuí. Féadfar
 faisnéis eile a chur isteach i gcás táirgí sonracha, agus ba cheart faisnéis
 faoi thorthaí a d'fhéadfadh an bheith ann sa todhchaí a sholáthar i gcás táirgí
 pinsin phríobháidigh. Tá formáid choiteann agus seicheamh coiteann ranna
 leagtha amach sa togra chun inchomparáideacht a chur chun cinn. Tá sé
 ríthábhachtach nach gcuirfear isteach sa doiciméad ach íosmhéid faisnéise, nó
 beidh an doiciméad róchasta don infheisteoir miondíola. Chun a fhoirm ghearr a
 chaomhnú, níor cheart aon fhaisnéis bhreise a chur sa doiciméad faisnéise
 bunriachtanaí.
 Ba cheart na
 ceanglais sin a bheith tacaithe le gníomhartha tarmligthe agus le
 modheolaíochtaí tacaithe chun nochtadh faisnéise achomair maidir le rioscaí
 agus costais atá sonraithe sna caighdeáin theicniúla a ríomh. A bhuí le cur
 chuige den sórt sin bheifí in ann uasleibhéal comhsheasmhachta agus
 inchomparáideachta a bhaint amach maidir le nochtadh faisnéise a bheadh i
 gcomhréir le héagsúlacht na dtáirgí atá faoi raon feidhme an chórais. Meastar
 go bhféadfadh tionscnaimh bhreise thacaíochta cur go mór le rath an tionscnaimh
 seo, mar shampla, d'fhéadfaí gluaiseanna coiteanna téarmaí a fhorbairt nó dea‐chleachtais
 a roinnt i dtaobh friotail shoiléir.
 Thairis sin, tá
 bearta sa togra maidir leis an doiciméad faisnéise bunriachtanaí a choinneáil
 cothrom le dáta agus maidir le tagairtí iomchuí a dhéanamh dó san fhaisnéis mhargaíochta
 a ghabhann le táirgí.
 Soiléirítear sa
 togra an dliteanas atá ar mhonaróir an táirge infheistíochta maidir leis an
 doiciméad faisnéise bunriachtanaí agus an dualgas cruthúnais ina leith sin: is
 ar mhonaróir an táirge atá sé a léiriú gur chomhlíon sé an Rialachán i gcás ina
 ndéanfaidh infheisteoir miondíola éileamh.
 3.4.4. Oibleagáid an doiciméad
 faisnéise bunriachtanaí a sholáthar – Airteagal 12 go hAirteagal 13
 Tá sé ina cheangal
 sa togra nach mór an doiciméad faisnéise bunriachtanaí a thabhairt don
 infheisteoir miondíola (seachas gan ach é a thairscint dó nó di). An té a
 dhíolfaidh an táirge d'infheisteoirí miondíola (cibé acu dáileoir nó monaróir
 an táirge i gcás díolachán díreach atá ann) ní mór dó an nochtadh faisnéise a
 dhéanamh don infheisteoir ionchasach in am trátha sula gcuirfear díolachán i
 gcrích. Tá sé ríthábhachtach go soláthrófar an doiciméad in am trátha; le go
 mbeidh sé éifeachtach ní mór an doiciméad a sholáthar sula ndéanfar cinneadh
 infheistíochta. Foráiltear sa Rialachán atá beartaithe, áfach, maidir le roinnt
 solúbthachta i dtaobh cathain a dhéantar an doiciméad a thabhairt i gcás
 cineálacha áirithe dáileacháin nach ndéantar 'duine le duine'. Thairis sin, tá
 ceanglais sa togra maidir leis na meáin a úsáidfear chun an doiciméad faisnéise
 bunriachtanaí a sholáthar d'infheisteoirí miondíola, lena n‐áirítear
 coinníollacha atá ceaptha chun meáin nach páipéar iad a cheadú. Tá na ceanglais
 sin dírithe ar a áirithiú gurb iomchuí na meáin sin don díolachán agus ar
 rochtain leanúnach an infheisteora mhiondíola ar an bhfaisnéis sa todhchaí a
 áirithiú. Chun torthaí comhsheasmhacha a bhaint amach, déanfar mionsonraí
 maidir le modh, am agus coinníollacha an nochta faisnéise d'infheisteoirí
 miondíola a shoiléiriú trí ghníomhartha tarmligthe.
 3.4.5. Gearáin, sásamh agus comhar –
 Airteagal 14 go hAirteagal 17
 Tá bearta sa togra
 seo chun a áirithiú go bhfuil nósanna imeachta um ghearráin atá éifeachtach ag
 monaróirí táirgí infheistíochta agus ar leibhéal na mBallstát. Thairis sin, tá
 bearta ann chun rochtain éifeachtach a áirithiú ar nósanna imeachta um réiteach
 díospóide agus ar shásamh.
 Mar gheall ar
 chineál trasearnála an togra seo, lena n‐áirítear baincéireacht, árachas,
 urrúis agus táirgí ciste, is gá comhar feabhsaithe éifeachtúil idir údaráis
 inniúla i ngach earnáil.
 3.4.6. Smachtbhannaí agus bearta
 riaracháin - Airteagal 18 go hAirteaga 22
 Sa Teachtaireacht ón gCoimisiún maidir le
 smachtbhannaí[4]
 dearbhaíodh gur faoi na húdaráis náisiúnta atá sé thar aon duine eile a
 áirithiú go gcuirtear rialacha an AE i bhfeidhm go hiomchuí, mar is orthusan
 atá an mhortabháil cosc a chur ar institiúidí airgeadais rialacha an AE a
 shárú, agus smachtbhannaí a chur ar sháruithe a dhéantar ina ndlínse, ach
 aibhsíodh inti san am céanna an bealach comhordaithe comhtháite ar ar cheart
 d'údaráis náisiúnta gníomhú.
 I gcomhréir leis an Teachtaireacht sin agus ag
 leanúint de thionscnaimh eile ar leibhéal an AE san earnáil airgeadais, tá
 forálacha sa togra seo maidir le smachtbhannaí agus bearta a bhfuil sé mar
 aidhm acu cur chuige comhchuibhithe a thabhairt isteach maidir le smachtbhannaí
 chun comhsheasmhacht a áirithiú. Tá sé tábhachtach go gcuirfí smachtbhannaí
 agus bearta riaracháin i bhfeidhm mura gcomhlíontar príomhfhorálacha an togra
 seo agus go mbeadh na smachtbhannaí agus na bearta sin éifeachtach,
 comhréireach agus athchomhairleach.
 3.4.7. Foráil idirthréimhseach maidir
 le GCUInna agus clásal athbhreithnithe – Airteagal 23 go
 hAirteagal 25
 Ós rud é gur tugadh isteach an doiciméad
 faisnéise bunriachtanaí i gcomhair infheisteoirí i gcás GCUInna le déanaí, ní
 bheadh sé comhréireach ceanglais an Rialacháin seo maidir le doiciméad
 faisnéise bunriachtanaí a chur i bhfeidhm maidir le GCUInna ag an gcéim seo. Ar
 an gcúis sin, tá foráil idirthréimhseach tugtha isteach ionas go mbeidh GCUInna
 in ann leanúint de bheith ag úsáid an doiciméid faisnéise bunriachtanaí don
 infheisteoir i gcomhréir le Treoir 2009/65/CE ar feadh cúig bliana ó
 theacht i bhfeidhm an Rialacháin seo.
 Ag an gcéim sin, bheadh an Coimisiún in ann a
 mheasúnú cén chaoi ar cheart GCUInna a láimhseáil agus más amhlaidh gur cheart
 leasú a dhéanamh ar an doiciméad faisnéise bunriachtanaí don infheisteoir i
 gcás GCUInna, cén chaoi ar cheart é sin a dhéanamh d'fhonn a oiread
 inchomparáideachta agus is féidir a bhaint amach idir GCUInna agus táirgí
 infheistíochta eile atá faoi réir an doiciméid faisnéise bunriachtanaí faoin
 Rialachán seo. Seachas coigeartuithe a d'fhéadfaí a dhéanamh ar inneachar an
 doiciméid faisnéise bunriachtanaí don infheisteoir i gcás GCUInna a
 shainaithint, is féidir roinnt roghanna a shamhlú chun na coigeartuithe sin a
 sholáthar ar shlí iomchuí. Ceann amháin de na roghanna a bheadh ann socruithe
 idirthréimhseacha an Rialacháin seo a shíneadh, ionas go leanfadh GCUInna de
 bheith faoi réir cheanglais Threoir 2009/65/CE amháin - cé go bhféadfaí na
 ceanglais sin a choigeartú chun inchomparáideacht faisnéise a áirithiú. Rogha
 eile í Treoir 2009/65/CE a leasú trí na forálacha maidir leis an doiciméad
 faisnéise bunriachtanaí don infheisteoir i gcás GCUInna a aisghairm, agus na
 rialacha substainteacha maidir le faisnéis a nochtadh i gcás GCUInna a aistriú
 go dtí an Rialachán seo. Rogha dheireanach eile í na rialacha substainteacha
 maidir leis an doiciméad faisnéise bunriachtanaí don infheisteoir i gcás
 GCUInna a fhágáil faoin gcreat atá ann do GCUInna, ach a bhunú go bhfuil an
 doiciméad sin coibhéiseach leis an doiciméad faisnéise bunriachtanaí i gcás
 PRIPanna atá faoin Rialachán seo. D'fhéadfaí a áireamh i measúnú na roghanna,
 más gá, sainaithint aon athruithe is gá a dhéanamh ar an doiciméad faisnéise
 bunriachtanaí faoin Rialachán seo.
 Foráiltear sa Rialachán seo go ndéanfar
 athbhreithniú ar éifeachtacht a chuid beart tar éis ceithre bliana. Mar sin de
 beidh an t‐athbhreithniú sin ann roimh dheireadh na hidirthréimhse
 thuasluaite ionas go bhféadfar tátail a bhaint cheana féin maidir leis an
 gcóireáil is iomchuí do GCUInna. Ba cheart a mheas freisin le linn an
 athbhreithnithe ar cheart raon feidhme an Rialacháin a leathnú tuilleadh chun
 táirgí infheistíochta nua nó nuálaíocha atáthar á dtairiscint san Aontas a
 chumhdach.
 3.4.8. Caidreamh le dlíthe eile an
 Aontais maidir le faisnéis a thabhairt do thomhaltóirí
 I ndáil le ceanglais eile i ndlí an Aontais
 maidir le nochtadh faisnéise, ba cheart a thabhairt faoi deara gur doiciméad
 nochta nua is ea an doiciméad faisnéise bunriachtanaí atá ceangailte de réir an
 Rialacháin seo agus go mbeidh sé deartha ar bhealach a bheidh curtha in
 oiriúint go sainiúil, ó thaobh a inneachair agus a dheartha de, do riachtanais
 na ngnáthinfheisteoirí miondíola agus scrúdú agus comparáid á ndéanamh acu ar
 tháirgí infheistíochta éagsúla sula n‐infheistíonn siad. Dá bhrí sin, níl
 dearadh ná cuspóir an doiciméid go hiomlán mar an gcéanna le ceanglais eile
 maidir le nochtadh faisnéise amhail an achoimre faoin Treoir Réamheolaire nó na
 ceanglais maidir le nochtadh faisnéise faoi Shócmhainneacht II. Tá sé
 d'aidhm ag an nochtadh faisnéise sna cásanna sin cuspóirí eile a bhaint amach,
 sa bhreis ar fhaisnéis bhunriachtanach a thabhairt d'infheisteoirí miondíola,
 amhail trédhearcacht a áirithiú i dtaobh margaí airgeadais nó léargas iomlán a
 áirithiú ar na mionsonraí ar fad a bhaineann le conradh atá beartaithe. Ar an
 ábhar sin, ní fhéadfaí an doiciméad faisnéise bunriachtanaí a chur in ionad na
 gceanglas eile sin go héasca, agus úsáidfear é sa bhreis orthu dá bhrí sin.
 Léireoidh an taithí a gheofar le ceanglais an Rialacháin seo, áfach, ar cheart
 ceanglais an doiciméid faisnéise bunriachtanaí a fhorbairt tuilleadh, lena gcur
 in ionad an nochta faisnéise atá ceangailte faoi dhlíthe eile an Aontais mar
 shampla.
 Thairis sin, beidh ceanglais an doiciméid
 faisnéise bunriachtanaí in úsáid san am céanna le ceanglais na Treorach maidir
 le cianmhargú seirbhísí airgeadais tomhaltóirí agus na Treorach maidir le
 ríomhthráchtáil. Baineann ceanglais na Treorach maidir le cianmhargú le
 seirbhísí agus comhlánann ceanglais na Treorach maidir le ríomhthráchtáil
 ceanglais faisnéise eile faoi dhlí an Aontais. Dá bhrí sin, ní imreoidh an
 Rialachán seo aon tionchar ar na Treoracha sin.
 4. IMPLEACHT BHUISÉADACH
 Níl aon impleachtaí ann do bhuiséad an AE sa
 mhéid is nach dteastóidh aon chistiú breise ná aon phoist bhreise chun na
 cúraimí atá i gceist a chur i gcrích. Tá na cúraimí atá beartaithe i gcomhair
 na nÚdarás Maoirseachta Eorpach laistigh de raon na bhfreagrachtaí atá ar na
 hÚdaráis sin cheana, agus, dá bhrí sin, is leor an leithdháileadh acmhainní
 agus foirne dá bhforáiltear sna ráitis airgeadais reachtacha atá formheasta i
 gcomhair na nÚdarás sin chun na cúraimí sin a chur i gcrích.
 2012/0169 (COD)
 Togra le haghaidh
 RIALACHÁIN Ó PHARLAIMINT NA hEORPA AGUS
 ÓN gCOMHAIRLE
 maidir le doiciméid faisnéise bunriachtanaí i
 gcomhair táirgí infheistíochta
 (Téacs atá ábhartha maidir leis an LEE)
 TÁ PARLAIMINT NA hEORPA AGUS
 COMHAIRLE AN AONTAIS EORPAIGH
 Ag féachaint don Chonradh ar Fheidhmiú an
 Aontais Eorpaigh, agus go háirithe Airteagal 114 de,
 Ag féachaint don togra ón gCoimisiún Eorpach[5],
 Tar éis dóibh an dréachtghníomh reachtach a
 chur chuig na Parlaimintí náisiúnta,
 Ag féachaint don tuairim ón mBanc Ceannais
 Eorpach[6],
 Ag féachaint don tuairim ó Choiste Eacnamaíoch
 agus Sóisialta na hEorpa[7],
 Tar éis dul i gcomhairle leis an Maoirseoir
 Eorpach ar Chosaint Sonraí,
 Ag gníomhú dóibh i gcomhréir leis
 an ngnáthnós imeachta reachtach,
 De bharr an méid seo a leanas:
 (1) Tá méadú ag teacht i gcónaí
 ar raon leathan na gcineálacha táirgí infheistíochta atá ar fáil
 d'infheisteoirí miondíola atá ag smaoineamh faoi infheistíocht a dhéanamh. Is
 minic a sholáthraíonn na táirgí sin réitigh infheistíochta sonracha atá
 saincheaptha do riachtanais infheisteoirí miondíola, ach bíonn siad casta agus
 deacair a thuiscint go minic. I láthair na huaire tá an dóigh a ndéantar
 faisnéis faoi tháirgí infheistíochta den sórt sin a nochtadh neamhchomhordaithe
 agus is minic nach cuidiú ar bith í an fhaisnéis d’infheisteoirí miondíola chun
 comparáid a dhéanamh idir na táirgí éagsúla, agus chun gnéithe na dtáirgí a
 thuiscint. Dá dhroim sin, tá roinnt mhaith infheistíochtaí déanta ag
 infheisteoirí miondíola a raibh rioscaí agus costais ag baint leo nár thuig na
 hinfheisteoirí sin ina n‐iomláine, agus dá bhrí sin bhain roinnt
 caillteanas dóibh nach raibh coinne leo.
 (2) Beart tábhachtach cosanta
 d’infheisteoirí is ea feabhsú na bhforálacha maidir le trédhearcacht na dtáirgí
 infheistíochta a thairgtear d'infheisteoirí miondíola agus tá gá leis chun
 muinín na n‐infheisteoirí miondíola a chur ar ais sa mhargadh airgeadais.
 Cuireadh tús leis an obair sin ar leibhéal an Aontais le forbairt an chórais
 faisnéise bunriachtanaí don infheisteoir a bunaíodh le Treoir 2009/65/CE ó
 Pharlaimint na hEorpa agus ón gComhairle an 13 Iúil 2009 maidir
 le comhordú dlíthe, rialachán agus forálacha riaracháin a bhaineann le gnóthais
 i gcomhair comhinfheistíochta in urrúis inaistrithe (GCUInna)[8].
 (3) Níl cothrom iomaíochta ann
 idir táirgí agus slite dáileacháin éagsúla toisc go bhfuil rialacha éagsúla i
 bhfeidhm ag brath ar an tionscal a thairgeann na táirgí infheistíochta agus ar
 an reachtaíocht náisiúnta agus cuireann sin tuilleadh bacainní ar Mhargadh
 Aonair do sheirbhísí agus táirgí airgeadais. Tá gníomhartha éagsúla
 neamhchomhordaithe déanta cheana ag na Ballstáit chun aghaidh a thabhairt ar
 laigí i mbearta cosanta d’infheisteoirí agus is dócha go leanfaí leis an
 bhforbairt sin. Tá na cineálacha éagsúla cur chuige a úsáidtear chun faisnéis
 faoi tháirgí infheistíochta a nochtadh ina mbac ar chothrom iomaíochta a
 fhorbairt idir monaróirí táirgí infheistíochta éagsúla agus lucht díolta na
 dtáirgí sin agus mar sin de déantar iomaíocht a shaobhadh. Sa dóigh chéanna,
 d'fhágfaí nach dtabharfaí an leibhéal céanna cosanta d'infheisteoirí ar fud an
 Aontais. Bacainn atá sna héagsúlachtaí sin ar bhunú agus ar fheidhmiú rianúil
 an Mhargaidh Aonair. Dá bhrí sin, is é Airteagal 114 den CFAE an bunús dlí
 iomchuí, arna léiriú i gcomhréir le cásdlí comhsheasmhach Chúirt Bhreithiúnais
 an Aontais Eorpaigh.
 (4) Chun éagsúlachtaí a
 sheachaint is gá rialacha aonfhoirmeacha maidir le trédhearcacht a bhunú ar
 leibhéal an Aontais a mbeidh feidhm acu maidir le gach rannpháirtí i margadh na
 dtáirgí infheistíochta. Tá gá le Rialachán lena áirithiú go mbunófar caighdeán
 coiteann do dhoiciméid faisnéise bunriachtanaí ar bhealach aonfhoirmeach a
 fhágfaidh go bhféadfar formáid agus ábhar na ndoiciméad sin a chomhchuibhiú. Ba
 cheart go n‐áiritheofaí le rialacha atá infheidhme go díreach de chuid
 Rialacháin go bhfuil gach rannpháirtí i margadh na dtáirgí infheistíochta faoi
 réir na gceanglas céanna. Ba cheart go n‐áiritheodh sé sin freisin go
 nochtfaí faisnéis go haonfhoirmeach trí cheanglais éagsúla náisiúnta a chosc a
 bhíonn ann de thoradh Threoir a thrasuí. Is iomchuí Rialachán a úsáid freisin
 lena áirithiú go bhfuil lucht díolta táirgí infheistíochta uile faoi réir
 ceanglas aonfhoirmeach i ndáil leis an doiciméad faisnéise bunriachanaí a
 sholáthar d’infheisteoirí miondíola.
 (5) Cé go bhfuil sé
 ríthábhachtach nochtadh na faisnéise faoi tháirgí infheistíochta a fheabhsú
 chun muinín infheisteoirí miondíola a chur ar ais sna margaí airgeadais, tá sé
 chomh tábhachtach céanna córais díolacháin a rialáiltear go héifeachtach a
 bheith ann i gcás na dtáirgí sin. Comhlánaíonn an Rialachán seo na bearta
 maidir le dáileachán atá i dTreoir 2004/39/CE ó Pharliamint na hEorpa agus
 ón gComhairle[9].
 Comhlánaíonn sé freisin bearta a glacadh maidir le dáileadh táirgí árachais i dTreoir 2002/92/CE
 ó Pharlaimint na hEorpa agus ón gComhairle[10].
 (6) Ba cheart feidhm a bheith ag
 an Rialachán seo maidir leis na táirgí ar fad, beag beann ar a bhfoirm nó a
 ndéantús, a mhonaraíonn tionscal na seirbhísí airgeadais chun deiseanna
 infheistíochta a thabhairt d’infheisteoirí miondíola, i gcás ina bhfuil an
 toradh a thairgtear don infheisteoir gan chosaint ar luaineachtaí i
 bhfeidhmíocht sócmhainne nó sócmhainní nó i luachanna tagartha seachas ráta úis.
 Ba cheart a áireamh i measc na dtáirgí sin táirgí infheistíochta amhail cistí
 infheistíochta, polasaithe árachais saoil chun críocha infheistíochta, agus
 táirgí struchtúrtha miondíola. Murab ionann agus infheistíochtaí ina
 gceannaítear nó ina sealbhaítear na sócmhainní féin, ní infheistíochtaí de
 chineál díreach iad infheistíochtaí sna táirgí sin. Ina áit sin idirghabhann
 siad idir an t‐infheisteoir agus na margaí trí shócmhainní “a
 phacáistiú”, nó a chuachadh le chéile chun neamhchosaintí éagsúla a chruthú,
 chun gnéithe éagsúla de tháirgí a sholáthar, nó chun struchtúir éagsúla costais
 a bhaint amach i gcomparáid le sealúchas díreach. A bhuí le “pacáistiú” den
 chineál sin is féidir le hinfheisteoirí miondíola dul i mbun straitéisí
 infheistíochta nach mbeadh inrochtana ná praiticiúil murach é, ach is féidir a
 bheith riachtanach freisin go gcuirfear faisnéis bhreise ar fáil mar gheall
 air, go háirithe le gur féidir comparáidí a dhéanamh idir bealaí éagsúla chun
 infheistíochtaí a phacáistiú.
 (7) Lena áirithiú nach bhfuil
 feidhm ag an Rialachán seo ach amháin maidir le táirgí infheistíochta
 pacáistithe den sórt sin, ba cheart táirgí árachais nach dtairgeann deiseanna
 infheistíochta agus táirgí atá neamhchosanta ar rátaí úis amháin a eisiamh ó
 raon feidhme an Rialacháin. Ní táirgí infheistíochta pacáistithe iad sócmhainní
 a mbíonn seilbh dhíreach orthu, amhail scaireanna corparáideacha nó bannaí
 flaithiúnais, agus dá bhrí sin ba cheart iad a eisiamh. Toisc gurb é cuspóir an
 Rialacháin seo inchomparáideacht agus sothuigtheacht faisnéise faoi tháirgí
 infheistíochta atáthar a mhargú d’infheisteoirí miondíola a fheabhsú, níor
 cheart a bheith faoi réir an Rialacháin seo scéimeanna pinsin ghairme a thagann
 faoi raon feidhme Threoir 2003/41/CE ó Pharlaimint na hEorpa agus ón
 gComhairle an 3 Meitheamh 2003 maidir le gníomhaíochtaí
 institiúidí le haghaidh sochair scoir ghairme agus le maoirseacht ar na
 hinstitiúidí sin[11]
 nó faoi raon feidhme Threoir 2009/138/CE ó Pharlaimint na hEorpa agus ón
 gComhairle an 25 Samhain 2009 maidir le dul i mbun ghnó an
 Árachais agus an Athárachais, agus gabháil don ghnó sin (Sócmhainneacht II)[12]. Ar an dóigh chéanna, ba
 cheart roinnt táirgí pinsin ghairme nach dtagann faoi raon feidhme
 Threoir 2003/41/CE a eisiamh ó raon feidhme an Rialacháin seo, ar
 choinníoll go mbeidh sé de cheangal ar an bhfostóir ranníocaíocht airgeadais a
 dhéanamh faoin dlí náisiúnta agus ar choinníoll nach mbeidh rogha ag an
 bhfostaí maidir le soláthraí an táirge pinsin. Ní thagann cistí infheistíochta
 atá tiománta d’infheisteoirí institiúideacha faoi raon feidhme an Rialacháin
 seo ach oiread toisc nach bhfuil siad ar díol le hinfheisteoirí miondíola. Ba
 cheart táirgí infheistíochta chun coigiltis a charnadh ar mhaithe le pinsin
 aonair a bheith faoi raon feidhme an Rialacháin go fóill, áfach, toisc gur
 minic iad in iomaíocht le táirgí eile faoin Rialachán seo agus toisc go
 ndéantar iad a dháileadh ar an infheisteoir miondíola ar bhealach comhchosúil.
 (8) Ar mhaithe le soiléireacht i
 dtaobh an chaidrimh idir na hoibleagáidí a bhunaítear leis an Rialachán seo
 agus na hoibleagáidí a bhunaítear le Treoir 2003/71/CE ó Pharlaimint na
 hEorpa agus ón gComhairle an 4 Samhain 2003 maidir leis an
 réamheolaire a bheidh le foilsiú nuair a thairgtear urrúis don phobal nó nuair
 a ligtear isteach iad chun a dtrádála agus lena leasaítear Treoir 2001/34/CE[13] agus le Treoir 2009/138/CE,
 is gá a leagan síos go bhfuil feidhm i gcónaí ag na Treoracha sin i dteannta an
 Rialacháin seo.
 (9) Is iad monaróirí táirgí
 infheistíochta – amhail bainisteoirí cistí, gnóthais árachais, eisitheoirí
 urrús, institiúidí creidmheasa nó gnólachtaí infheistíochta – is ceart an
 doiciméad faisnéise bunriachtanaí a tharraingt suas i gcomhair na dtáirgí
 infheistíochta a mhonaraíonn siad, toisc gurb iad is fearr a bhfuil aithne acu
 ar an táirge agus toisc gurb iad atá freagrach as. Ba cheart don mhonaróir
 táirgí infheistíochta an doiciméad a tharraingt suas sular féidir na táirgí a
 dhíol le hinfheisteoirí miondíola. I gcás nach ndíoltar an táirge le
 hinfheisteoirí miondíola, áfach, ní gá doiciméad faisnéise bunriachtanaí a
 tharraingt suas, agus i gcás nach mbeadh sé praiticiúil don mhonaróir táirgí
 infheistíochta an doiciméad faisnéise bunriachtanaí a tharraingt suas,
 féadfaidh sé an cúram sin a tharmligean chuig daoine eile. Chun scaipeadh
 forleathan doiciméad faisnéise bunriachtanaí a áirithiú agus chun a áirithiú go
 bhfuil rochtain forleathan orthu, ba cheart a cheadú leis an Rialachán seo go
 bhfoilseodh an monaróir táirgí infheistíochta an doiciméad ar shuíomh gréasáin
 dá rogha féin.
 (10) Chun riachtanais infheisteoirí
 miondíola a shásamh, is gá a áirithiú go bhfuil an fhaisnéis faoi tháirgí
 infheistíochta cruinn, cothrom, soiléir agus nach mbainfeadh na hinfheisteoirí
 sin míthuiscint aisti. Dá bhrí sin, ba cheart caighdeáin choiteanna maidir le
 dréachtú an doiciméid faisnéise bunriachtanaí a leagan síos leis an Rialachán
 seo, lena áirithiú gur féidir le hinfheisteoirí miondíola é a thuiscint. I
 bhfianaise na ndeacrachtaí a bhíonn ag cuid mhór infheisteoirí miondíola saintéarmaíocht
 airgeadais a thuiscint, ba cheart aird ar leith a thabhairt ar an bhfoclóir
 agus ar an stíl scríbhneoireachta a úsáidtear sa doiciméad. Ba cheart rialacha
 a leagan síos freisin maidir leis an teanga inar cheart an doiciméad a
 tharraingt suas. Ina theannta sin, ba cheart infheisteoirí miondíola a bheith
 in ann an doiciméad faisnéise bunriachtanaí a thuiscint mar atá sé, gan dul i
 muinín aon fhaisnéise eile.
 (11) Ba cheart an fhaisnéis is gá a
 sholáthar d’infheisteoirí miondíola le go bhféadfaidh siad cinneadh
 infheistíochta eolasach a dhéanamh agus táirgí infheistíochta éagsúla a chur i
 gcomparáid le chéile, ach mura bhfuil an fhaisnéis sin gearr agus achomair tá
 baol ann nach mbainfidh siad úsáid aisti. Dá bhrí sin, níor cheart a bheith sa
 doiciméad faisnéise bunriachtanaí ach faisnéis bhunriachtanach, go háirithe
 maidir le cineál an táirge agus gnéithe an táirge, lena n‐áirítear má tá
 seans ann go gcaillfí caipiteal, na costais a bhaineann leis an táirge agus a
 phróifíl riosca, mar aon le faisnéis ábhartha faoina fheidhmíocht, agus
 faisnéis shonrach áirithe eile a d’fhéadfadh a bheith riachtanach chun na
 gnéithe a bhaineann le cineálacha áirithe táirgí a thuiscint, lena n‐áirítear
 táirgí a bheartaítear a úsáid i gcomhair pleanála scoir.
 (12) Ba cheart an doiciméad
 faisnéise bunriachtanaí a tharraingt suas i bhformáid a fhágfaidh go
 bhféadfaidh infheisteoirí miondíola comparáid a dhéanamh idir táirgí
 infheistíochta éagsúla, ós rud é go bhfágann iompar agus acmhainní tomhaltóirí
 nach mór formáid, cur i láthair agus ábhar na faisnéise a shocrú go cúramach
 chun an tuiscint agus an úsáid is fearr a bhaint as an bhfaisnéis. Ba cheart na
 míreanna agus teidil na míreanna a bheith san ord céanna i ngach doiciméad. Ina
 theannta sin, ba cheart mionsonraí na faisnéise atá le háireamh sa doiciméad
 faisnéise bunriachtanaí i gcás táirgí éagsúla agus cur i láthair na faisnéise
 sin a chomhchuibhiú níos mó trí ghníomhartha tarmligthe lena dtugtar aird ar
 thaighde atá déanta cheana agus ar thaighde atá ar siúl go fóill ar iompar
 tomhaltóirí, lena n‐áirítear torthaí ó thástálacha ar éifeachtacht bealaí
 éagsúla chun faisnéis a chur i láthair tomhaltóirí. Chomh maith leis sin, i
 gcás roinnt táirgí infheistíochta, tá rogha ag an infheisteoir miondíola idir
 infheistíochtaí bunúsacha éagsúla. Ba cheart na táirgí sin a chur san áireamh
 agus an fhormáid á tarraingt suas.
 (13) Agus iad ag déanamh cinntí
 infheistíochta, tá níos mó ná torthaí airgeadais amháin ó chuid mhór
 infheisteoirí miondíola anois. Is minic cuspóirí eile acu freisin amhail
 spriocanna sóisialta nó comhshaoil. Ina theannta sin, féadfaidh faisnéis faoi
 ghnéithe neamhairgeadais d'infheistíochtaí a bheith tábhachtach dóibh siúd ar
 mhaith leo infheistíochtaí inbhuanaithe fadtéarmacha a dhéanamh. Mar sin féin,
 i gcás faisnéise ar na torthaí sóisialta, torthaí comhshaoil nó torthaí
 rialachais atá an monaróir táirgí infheistíochta a shaothrú, is féidir leis a
 bheith deacair comparáid a dhéanamh nó d'fhéadfadh an fhaisnéis sin a bheith ar
 iarraidh. Dá bhrí sin, is inmhianaithe mionsonraí na faisnéise a chomhchuibhiú
 tuilleadh maidir le cé acu ar cuireadh nó nár cuireadh saincheisteanna
 comhshaoil, sóisialta nó rialachais san áireamh, agus má cuireadh, an dóigh ar
 cuireadh.
 (14) Ba cheart a bheith ábalta an
 doiciméad faisnéise bunriachtanaí a aithint go héasca ó aon chumarsáid
 margaíochta. Níor cheart go mbainfeadh doiciméid eile den sórt sin de thábhacht
 an doiciméid faisnéise bunriachtanaí.
 (15) Lena áirithiú gur faisnéis
 iontaofa í an fhaisnéis sa doiciméad faisnéise bunriachtanaí, ba cheart a chur
 de cheangal ar mhonaróirí táirgí infheistíochta, leis an Rialachán seo, an
 doiciméad faisnéise bunriachtanaí a choinneáil cothrom le dáta. Chuige sin, ní
 mór rialacha mionsonraithe a bhaineann le coinníollacha agus minicíocht an
 athbhreithnithe ar an bhfaisnéis agus rialacha mionsonraithe maidir leis an
 leasú ar an doiciméad faisnéise bunriachtanaí a leagan síos i ngníomh
 tarmligthe a ghlacfaidh an Coimisiún.
 (16) Tá doiciméid faisnéise
 bunriachtanaí ina mbunús leis na cinntí infheistíochta a dhéanann infheisteoirí
 miondíola. Ar an ábhar sin, tá freagracht thábhachtach ar mhonaróirí táirgí
 infheistíochta i leith infheisteoirí miondíola maidir lena áirithiú go
 gcomhlíonann siad rialacha an Rialacháin seo. Dá bhrí sin, is tábhachtach a
 áirithiú go bhfuil ceart éifeachtach chun sásaimh ag infheisteoirí miondíola a
 bhfuil muinín curtha acu i ndoiciméad faisnéise bunriachtanaí chun cinneadh
 infheistíochta a dhéanamh. Ba cheart a áirithiú freisin go bhfuil an ceart
 céanna ag gach infheisteoir miondíola ar fud an Aontais cúiteamh a iarraidh i
 leith damáistí a d’fhéadfadh baint dóibh toisc gur theip ar mhonaróirí táirgí
 infheistíochta ceanglais an Rialacháin seo a chomhlíonadh. Dá bhrí sin, ba
 cheart na rialacha maidir leis an dliteanas atá ar mhonaróirí táirgí
 infheistíochta a chomhchuibhiú. Ba cheart a bhunú leis an Rialachán seo go
 bhféadfadh an t‐infheisteoir miondíola monaróir an táirge a chur faoi
 dhliteanas i leith sáraithe ar an Rialachán seo i gcás ina mbaineann
 caillteanas dó mar gheall ar úsáid doiciméid faisnéise bunriachtanaí.
 (17) Ó tharla nach mbíonn
 grinnléargas de ghnáth ag infheisteoirí miondíola ar nósanna imeachta
 inmheánacha monaróirí táirgí infheistíochta, ba cheart an dualgas cruthúnais a
 mhalartú. Faoin monaróir táirgí a bheadh sé a chruthú gur tarraingíodh suas an
 doiciméad faisnéise bunriachtanaí i gcomhréir leis an Rialachán seo. Faoin
 infheisteoir miondíola a bheadh sé, áfach, a léiriú gur bhain caillteanas dó
 mar gheall ar úsáid faisnéise sa doiciméad faisnéise bunriachtanaí, ar an ábhar
 go dtagann sé sin go díreach faoi réimse pearsanta an infheisteora miondíola.
 (18) Maidir le hábhair a bhaineann
 le dliteanas sibhialta monaróra táirgí infheistíochta agus nach bhfuil
 cumhdaithe faoin Rialachán seo, ba cheart na hábhair sin a bheith faoi réir an
 dlí náisiúnta is infheidhme, arna chinneadh le rialacha ábhartha an Dlí
 Idirnáisiúnta Phríobháidigh. Is trí na rialacha ábhartha maidir le Dlínse
 Idirnáisiúnta ba cheart a chinneadh cé an chúirt atá inniúil cinneadh a dhéanamh
 maidir le héileamh i leith dliteanais shibhialta arna dhéanamh ag infheisteoir
 miondíola.
 (19) Le go bhféadfaidh an t‐infheisteoir
 miondíola cinneadh infheistíochta eolasach a dhéanamh, ba cheart a chur de
 cheangal ar lucht díolta táirgí infheistíochta an doiciméad faisnéise
 bunriachtanaí a sholáthar in am trátha agus sula dtugtar aon idirbheart chun
 críche. Ba cheart feidhm ghinearálta a bheith ag an gceanglas sin beag beann ar
 an áit ina ndéantar an t‐idirbheart nó ar chonas a dhéantar é. Ar na
 daoine a dhíolann táirgí infheistíochta áirítear idir dháileoirí agus an
 monaróir táirgí infheistíochta féin i gcás ina gcinneann sé an táirge a dhíol
 go díreach le hinfheisteoirí miondíola. Chun an tsolúbthacht agus an
 chomhréireacht is gá a áirithiú, ba cheart infheisteoirí miondíola ar mian leo
 idirbheart a thabhairt chun críche trí mhodh cianchumarsáide a bheith in ann an
 doiciméad faisnéise bunriachtanaí a fháil tar éis an t‐idirbheart a
 thabhairt chun críche. Bheadh an doiciméad faisnéise bunriachtanaí fós
 úsáideach don infheisteoir i gcás mar sin, chun an táirge atá ceannaithe aige a
 chur i gcomparáid leis an tuairisc a thugtar air sa doiciméad faisnéise
 bunriachtanaí. Tá an Rialachán seo gan dochar do Threoir 2002/65/CE ó
 Pharlaimint na hEorpa agus ón gComhairle[14].
 (20) Ba cheart rialacha
 aonfhoirmeacha a leagan síos le go mbeidh rogha ag an duine atá ag díol an
 táirge infheistíochta maidir leis an meán ina soláthraítear an doiciméad
 faisnéise bunriachtanaí d'infheisteoirí miondíola chun go bhféadfar meán cumarsáide
 leictreonaí a úsáid nuair is iomchuí ag féachaint d’imthosca an idirbhirt. Mar
 sin féin, ba cheart an rogha a bheith ag an infheisteoir miondíola an doiciméad
 a fháil ar pháipéar. Ar mhaithe le rochtain an tomhaltóra ar fhaisnéis, ba
 cheart an doiciméad faisnéise bunriachtanaí a sholáthar saor in aisce i gcónaí.
 (21) Lena áirithiú go bhfuil muinín
 ag infheisteoirí miondíola i dtáirgí infheistíochta, ba cheart ceanglais a
 bhunú maidir le nósanna imeachta inmheánacha lena n‐áiritheofar go
 bhfaighidh infheisteoirí miondíola freagra substainteach ón monaróir táirgí
 infheistíochta ar ghearán a dhéanamh.
 (22) I ngeall ar nósanna imeachta
 um réiteach malartach díospóide is féidir díospóidí a réiteach ar bhealach níos
 tapúla agus níos saoire ná mar a dhéantar trí na cúirteanna agus laghdaítear an
 t‐ualach ar chóras na gcúirteanna sa dóigh sin. Chun na críche sin ba
 cheart a chur d’oibleagáid ar mhonaróirí táirgí infheistíochta agus ar na
 daoine a dhíolann táirgí infheistíochta a bheith rannpháirteach sna nósanna
 imeachta sin arna dtionscnamh ag infheisteoirí miondíola maidir leis na cearta
 agus oibleagáidí a bhunaítear faoin Rialachán seo, faoi réir roinnt cosaintí i
 gcomhréir le prionsabal na cosanta éifeachtaí breithiúnaí. Níor cheart, go
 háirithe, go sáródh na nósanna imeachta maidir le réiteach malartach díospóide
 na cearta atá ag páirtithe i nósanna imeachta den sórt sin imeachtaí dlí a
 thabhairt os comhair na Cúirte.
 (23) Ós rud é gur cheart d'eintitis
 atá ag feidhmiú sna hearnálacha baincéireachta, árachais, urrús agus cistí an
 doiciméad faisnéise bunriachtanaí a tháirgeadh do tháirgí infheistíochta, tá sé
 ríthábhachtach comhar rianúil a áirithiú idir na húdaráis éagsúla a dhéanann
 maoirseacht ar mhonaróirí táirgí infheistíochta ionas go dtabharfaidh siad faoi
 chur chun feidhme an Rialacháin sa dóigh chéanna.
 (24) I gcomhréir leis an
 Teachtaireacht ón gCoimisiún, Nollaig 2010, maidir le córais smachtbhannaí a
 dhaingniú san earnáil airgeadais[15]
 agus chun comhlíonadh na gceanglas atá leagtha amach sa Rialachán seo a
 áirithiú, tá sé tábhachtach go ndéanfaidh na Ballstáit na bearta is gá chun a
 áirithiú go gcuirfear sáruithe ar an Rialachán seo faoi réir smachtbhannaí agus
 bearta riaracháin iomchuí. Lena áirithiú go bhfuil éifeacht athchomhairleach ag
 smachtbhannaí agus chun cosaint d’infheisteoirí a neartú trí rabhadh a
 thabhairt dóibh faoi tháirgí infheistíochta a dhéantar a mhargú de shárú ar an
 Rialachán seo, ba cheart smachtbhannaí agus bearta a fhoilsiú de ghnáth,
 seachas i gcúinsí áirithe atá sainithe go maith.
 (25) Chun cuspóirí an Rialacháin
 seo a bhaint amach, ba cheart an chumhacht gníomhartha a ghlacadh i gcomhréir
 le hAirteagal 290 den Chonradh ar Fheidhmiú an Aontais Eorpaigh a
 tharmligean chuig an gCoimisiún i ndáil le mionsonraí a shonrú maidir le cur i
 láthair agus formáid an doiciméid faisnéise bunriachtanaí, ábhar na faisnéise
 atá le háireamh sa doiciméad, ceanglais mhionsonraithe a bhaineann leis an uair
 is ceart an doiciméad a sholáthar agus maidir le hathbhreithniú agus leasú an
 doiciméid. Tá sé tábhachtach, go háirithe, go rachaidh an Coimisiún i mbun
 comhairliúchán iomchuí le linn a chuid oibre ullmhúcháin. Ba cheart don
 Choimisiún a áirithiú, agus gníomhartha tarmligthe á n‐ullmhú agus á
 dtarraingt suas aige, go ndéanfar na doiciméid ábhartha a tharchur go
 comhuaineach, go tráthúil agus go hiomchuí chuig Parlaimint na hEorpa agus
 chuig an gComhairle.
 (26) Ba cheart don Choimisiún
 dréachtchaighdeáin rialála theicniúla a ghlacadh arna bhforbairt ag an ÚEUM, an
 ÚEB agus an ÚEÁPG de réir Airteagal 8 maidir leis an modheolaíocht atá mar
 bhonn le cur i láthair an riosca agus na luaíochta agus le ríomh na gcostas,
 trí ghníomhartha tarmligthe a ghlacadh de bhun Airteagal 290 den Chonradh
 ar Fheidhmiú an Aontais Eorpaigh agus i gcomhréir le hAirteagal 10 go 14
 de na Rialacháin (AE) Uimh. 1093/2010, 1094/2010 agus 1095/2010.
 (27) Le Treoir 95/46/CE ó
 Pharlaimint na hEorpa agus ón gComhairle an 24 Deireadh
 Fómhair 1995 maidir le daoine aonair a chosaint i ndáil le sonraí
 pearsanta a phróiseáil agus maidir le saorghluaiseacht sonraí den sórt sin[16], rialaítear próiseáil sonraí
 pearsanta arna déanamh sna Ballstáit i gcomhthéacs an Rialacháin seo agus faoi
 mhaoirseacht na n‐údarás inniúil. Le Rialachán (CE)
 Uimh. 45/2001 ó Pharlaimint na hEorpa agus ón gComhairle an 18
 Nollaig 2000 maidir le daoine aonair a chosaint i ndáil le próiseáil
 sonraí pearsanta ag institiúidí agus comhlachtaí an AE agus maidir le
 saorghluaiseacht sonraí den sórt sin[17],
 rialaítear próiseáil sonraí pearsanta arna déanamh ag na hÚdaráis Maoirseachta
 Eorpacha de bhun an Rialacháin seo agus faoi mhaoirseacht an Mhaoirseora
 Eorpaigh ar Chosaint Sonraí. Aon phróiseáil a dhéantar ar shonraí pearsanta
 faoi chuimsiú an Rialacháin seo, amhail malartú nó tarchur sonraí pearsanta
 arna dhéanamh ag na húdaráis inniúla, ba cheart é a dhéanamh i gcomhréir le Treoir 95/46/CE
 agus ba cheart aon mhalartú nó tarchur faisnéise ag na hÚdaráis Maoirseachta
 Eorpacha a dhéanamh i gcomhréir le Rialachán (CE) Uimh. 45/2001.
 (28) Cé gur táirgí infheistíochta
 iad GCUInna de réir bhrí an Rialacháin seo, toisc gur bunaíodh ceanglais maidir
 le faisnéis bhunriachtanach d’infheisteoirí le déanaí faoi
 Threoir 2009/65/CE ba chomhréireach tréimhse eatramhach 5 bliana a
 chur ar fáil i gcás na GCUInna sin tar éis theacht i bhfeidhm an Rialacháin
 seo, ar tréimhse í nach mbeidís faoi réir an Rialacháin seo lena linn. Tar éis
 na tréimhse sin chuirfí faoi réir an Rialacháin seo iad fad is nach gcuirtear
 leis an tréimhse eatramhach.
 (29) Ba cheart an Rialachán seo a
 athbhreithniú gach ceithre bliana tar éis theacht i bhfeidhm an Rialacháin chun
 forbairtí sa mhargadh a chur san áireamh, amhail teacht amach cineálacha nua
 táirgí infheistíochta, chomh maith le forbairtí i réimsí eile de dhlí an
 Aontais agus taithí na mBallstát. Ba cheart measúnú a dhéanamh san
 athbhreithniú féachaint ar chuir na bearta a tugadh isteach leis an tuiscint
 atá ag na gnáthinfheisteoirí miondíola ar tháirgí infheistíochta agus ar chuir
 siad le hinchomparáideacht na dtáirgí. Ba cheart a scrúdú freisin ar cheart an
 tréimhse eatramhach do GCUInna a fhadú, nó ar cheart roghanna eile a chur san
 áireamh chun déiléail le GCUInna. Ar bhonn an athbhreithnithe sin, ba cheart
 don Choimisiún tuarascáil a chur faoi bhráid Pharlaimint na hEorpa agus na
 Comhairle agus, más iomchuí, beidh tograí reachtacha ag gabháil leis an
 tuarascáil sin.
 (30) Chun dóthain ama a thabhairt
 do mhonaróirí táirgí infheistíochta agus daoine a dhíolann táirgí
 infheistíochta ullmhú do chur i bhfeidhm praiticiúil cheanglais an Rialacháin
 seo, níor cheart feidhm a bheith ag ceanglais an Rialacháin go dtí dhá bhliain
 tar éis a theacht i bhfeidhm.
 (31) Leis an Rialachán seo
 urramaítear cearta bunúsacha agus na prionsabail a chumhdaítear go háirithe i
 gCairt um Chearta Bunúsacha an Aontais Eorpaigh.
 (32) Ós rud é nach féidir leis na
 Ballstáit, agus iad ag feidhmiú go neamhspleách ar a chéile, cuspóir an ghnímh
 atá le déanamh, eadhon cosaint d’infheisteoirí miondíola agus a muinín i
 dtáirgí infheistíochta a fheabhsú, lena n‐áirítear i gcás ina ndíoltar na
 táirgí sin thar theorainneacha, agus nach bhféadfaí aghaidh a thabhairt ar na
 laigí atá sainaitheanta ach ar an leibhéal Eorpach, agus dá bhrí sin, mar
 gheall ar an tionchar a théann leis sin, is fearr is féidir an cuspóir sin a
 bhaint amach ar leibhéal an Aontais, féadfaidh an tAontas bearta a ghlacadh, i
 gcomhréir le prionsabal na coimhdeachta atá leagtha amach in Airteagal 5
 den Chonradh ar an Aontas Eorpach. I gcomhréir le prionsabal na comhréireachta,
 mar a leagtar amach san Airteagal sin, ní théann an Rialachán seo thar a
 bhfuil gá leis chun an cuspóir sin a bhaint amach,
 TAR ÉIS AN RIALACHÁN SEO A
 GHLACADH:
 CAIBIDIL I
 ÁBHAR, RAON FEIDHME AGUS SAINMHÍNITHE
 Airteagal 1
 Leis an Rialachán seo, leagtar síos rialacha
 aonfhoirmeacha maidir le formáid agus ábhar an doiciméid faisnéise
 bunriachtanaí a tharraingeoidh monaróirí táirgí infheistíochta suas agus
 rialacha aonfhoirmeacha maidir leis an doiciméad sin a sholáthar
 d'infheisteoirí miondíola.
 Airteagal 2
 Beidh feidhm ag an Rialachán seo maidir le
 monarú agus díol táirgí infheistíochta.
 Ní bheidh feidhm aige, áfach, maidir leis na
 táirgí seo a leanas:
 (a)
 táirgí árachais nach dtairgeann luach géilliúna nó
 a thairgeann luach géilliúna ach nach bhfuil an luach sin neamhchosanta, go
 hiomlán nó go páirteach, go díreach nó go hindíreach, ar luaineachtaí sa
 mhargadh;
 (b)
 taiscí a bhfuil ráta toraidh acu a chinntear i
 ndáil le ráta úis;
 (c)
 urrúis dá dtagraítear i bpointí (b) go (g),
 (i) agus (j) d’Airteagal 1(2) de Threoir 2003/71/CE;
 (d)
 urrúis eile nach bhfuil díorthach leabaithe iontu;
 (e)
 scéimeanna pinsin ghairme a thagann faoi raon
 feidhme Threoir 2003/41/CE nó Threoir 2009/138/CE; agus
 (f)
 táirgí pinsin lena bhfuil sé de cheangal ar an
 bhfostóir ranníocaíocht airgeadais a dhéanamh faoin dlí náisiúnta agus le nach
 bhfuil rogha ag an bhfostaí maidir le soláthraí an táirge pinsin.
 Airteagal 3
 1. I gcás ina bhfuil monaróirí
 táirgí infheistíochta atá faoi réir an Rialacháin seo faoi réir
 Threoir 2003/71/CE freisin, beidh feidhm ag an Rialachán seo agus ag Treoir 2003/71/CE
 araon.
 2. I gcás ina bhfuil monaróirí
 táirgí infheistíochta atá faoi réir an Rialacháin seo faoi réir
 Threoir 2009/138/CE freisin, beidh feidhm ag an Rialachán seo agus ag Treoir 2009/138/CE
 araon.
 Airteagal 4
 Chun críocha an Rialacháin seo, beidh feidhm
 ag na sainmhínithe seo a leanas:
 (g)
 ciallaíonn ‘táirge infheistíochta’ infheistíocht i
 gcás ina bhfuil an tsuim is inaisíoctha leis an infheisteoir, beag beann ar
 fhoirm dhlíthiúil na hinfheistíochta sin, neamhchosanta ar luaineachtaí i
 luachanna tagartha nó i bhfeidhmíocht sócmhainne nó sócmhainní nár cheannaigh
 an t‐infheisteoir féin go díreach;
 (h)
 ciallaíonn ‘monaróir táirgí infheistíochta’:
 i) aon duine nádúrtha nó dlítheanach a
 mhonaraíonn táirge infheistíochta;
 ii) aon duine nádúrtha nó dlítheanach a
 dhéanann athruithe ar tháirge infheistíochta atá ann cheana trína phróifíl
 riosca agus luaíochta a athrú nó trí na costais a bhaineann le hinfheistíocht a
 dhéanamh sa táirge infheistíochta a athrú;
 (i)
 ciallaíonn ‘infheisteoirí miondíola’:
 i) cliaint mhiondíola mar atá sainithe i
 bpointe (12) d'Airteagal 4(1) de Threoir 2004/39/CE;
 ii) custaiméirí laistigh de bhrí
 Threoir 2002/92/CE;
 (j)
 ciallaíonn ‘táirgí pinsin’ táirgí a aithnítear
 faoin dlí náisiúnta mar tháirgí a bhfuil sé mar phríomhchuspóir acu ioncam a
 sholáthar don infheisteoir agus é ar scor, agus a thugann sochair áirithe don
 infheisteoir;
 (k)
 ciallaíonn ‘meán buanfasach’ meán buanfasach mar
 atá sainithe in Airteagal 2(m) de Threoir 2009/65/CE;
 (l)
 ciallaíonn ‘údaráis inniúla’ údaráis náisiúnta na
 mBallstát, a bhfuil cumhacht dhlíthiúil acu maoirseacht a dhéanamh ar an
 monaróir táirgí infheistíochta nó ar dhuine a dhíolann an táirge infheistíochta
 le hinfheisteoir miondíola.
 CAIBIDIL II
 DOICIMÉAD FAISNÉISE BUNRIACHTANAÍ
 Roinn 1
 An doiciméad faisnéise bunriachtanaí a tharraingt suas
 Airteagal 5
 Déanfaidh an monaróir táirgí infheistíochta
 doiciméad faisnéise bunriachtanaí a tharraingt suas i gcomhréir leis na
 ceanglais atá leagtha síos sa Rialachán seo i gcás gach táirge infheistíochta a
 tháirgeann sé agus foilseoidh sé an doiciméad ar shuíomh gréasáin dá rogha féin
 sular féidir an táirge infheistíochta a dhíol le hinfheisteoirí miondíola.
 Roinn II
 Foirm agus ábhar an doiciméid faisnéise bunriachtanaí
 Airteagal 6
 1. Beidh an doiciméad faisnéise
 bunriachtanaí cruinn, cothrom, soiléir agus ní bheidh sé míthreorach.
 2. Doiciméad neamhspleách a
 bheidh sa doiciméad faisnéise bunriachtanaí ar léir nach bhfuil baint aige le
 hábhair mhargaíochta.
 3. Doiciméad gearr a bheidh sa
 doiciméad faisnéise bunriachtanaí a tharraingeofar suas mar seo a leanas:
 (a)
 cuirfear é i láthair agus beidh sé leagtha amach sa
 dóigh is go bhfuil sé éasca a léamh, ag úsáid carachtar atá inléite ó thaobh
 méide de;
 (b)
 beidh an fhaisnéis léirithe go soiléir agus scríofa
 i bhfriotal de chineál a chuideoidh leis an infheisteoir miondíola an fhaisnéis
 atá á cur in iúl a thuiscint, go háirithe mar seo a leanas:
 (i) beidh an friotal atáthar a úsáid soiléir,
 gonta agus sothuigthe;
 (ii) seachnófar úsáid béarlagair;
 (iii) seachnófar úsáid téarmaí teicniúla nuair is
 féidir gnáthfhocail a úsáid ina n‐ionad.
 4. I gcás ina bhfuil dathanna sa
 doiciméad faisnéise bunriachtanaí, ní chuirfidh siad isteach ar shothuigtheacht
 na faisnéise sa chás go gcuirtear an doiciméad faisnéise bunriachtanaí i gcló
 nó go ndéantar é a fhótachóipeáil i ndubh agus bán.
 5. I gcás ina n‐úsáidtear
 brandáil chorparáideach nó lógó an mhonaróra táirgí infheistíochta nó an ghrúpa
 lena mbaineann sé sa doiciméad faisnéise bunriachtanaí, ní bhainfidh sé aire an
 infheisteora miondíola ón bhfaisnéis atá sa doiciméad ná ní chuirfidh sé aon
 chuid den téacs i bhfolach.
 Airteagal 7
 Beidh an doiciméad faisnéise bunriachtanaí i
 dteanga oifigiúil an Bhallstáit ina ndíoltar an táirge infheistíochta, nó i
 gceann de theangacha oifigiúla an Bhallstáit sin, nó i dteanga a nglacann
 údaráis inniúla an Bhallstáit sin léi, nó i gcás ina scríobhtar i dteanga éigin
 eile é, déanfar é a aistriú go ceann de na teangacha réamhluaite sin.
 Airteagal 8
 1. Beidh an teideal ‘Doiciméad
 Faisnéise Bunriachtanaí’ le feiceáil go soiléir ag barr an chéad leathanaigh
 den doiciméid faisnéise bunriachtanaí. Beidh ráiteas míniúcháin go díreach
 faoin teideal. Is é a bheidh ann:
 ‘Sa doiciméad seo tá faisnéis bhunriachtanach
 faoin táirge infheistíochta seo. Ní ábhar margaíochta é seo. De réir ceanglais
 dlí, ní mór an fhaisnéis seo a chur ar fáil duit chun cuidiú leat cineál an
 táirge infheistíochta seo agus na rioscaí a bhaineann le hinfheistiú ann a
 thuiscint. Moltar duit é a léamh sa dóigh is gur féidir leat cinneadh eolasach
 a dhéanamh faoi infheistíocht a dhéanamh.’
 2. Beidh an fhaisnéis seo a
 leanas sa doiciméad faisnéise bunriachtanaí:
 (a)
 faoi roinn ag tús an doiciméid, ainm an táirge
 infheistíochta agus ainm mhonaróir an táirge infheistíochta;
 (b)
 faoi roinn dár teideal “Cad é an infheistíocht
 seo?”, cineál an táirge infheistíochta agus a phríomhghnéithe, lena n‐áirítear
 i) an cineál táirge infheistíochta atá ann;
 ii) a chuspóirí agus na modhanna chun iad a
 bhaint amach;
 iii) faisnéis lena léirítear má tá an monaróir
 táirgí infheistíochta ag díriú ar thorthaí sonracha comhshaoil, sóisialta nó
 rialachais, ó thaobh sheoladh a ghnó de nó ó thaobh an táirge infheistíochta
 de, agus más amhlaidh go bhfuil, faisnéis faoi na torthaí atá á lorg agus conas
 a bhainfear amach iad;
 iv) i gcás ina dtairgtear sochair árachais leis
 an táirge infheistíochta, mionsonraí na sochar árachais sin;
 v) téarma an táirge infheistíochta, más eol sin;
 vi) cásanna bunaithe ar fheidhmíocht, más
 ábhartha ag féachaint do chineál an táirge;
 (c)
 faoi roinn dár teideal "An bhfuil baol ann go
 gcaillfinn airgead?", faisnéis achomair lena léirítear má tá seans ann go
 gcaillfí caipiteal, agus áireofar san fhaisnéis sin
 i) aon ráthaíochtaí nó aon chosaint chaipitil a
 sholáthraítear, agus aon srianta atá orthu sin;
 ii) cé acu atá nó nach bhfuil an táirge
 infheistíochta cumhdaithe ag scéim cúitimh nó ag scéim ráthaíochta;
 (d)
 faoi roinn dar teideal “Cad chuige é?” faisnéis
 lena léirítear an íostréimhse shealbhaíochta a mholtar agus próifíl ionchasach
 leachtachta an táirge lena n‐áirítear an fhéidearthacht go ndéanfaí dí‐infheistiú
 sula dtiocfadh an infheistíocht in aibíocht agus na coinníollacha a bhainfeadh
 le dí‐infheistiú den sórt sin, ag féachaint do phróifíl riosca agus
 luaíochta an táirge infheistíochta agus don fhorbairt sa mhargadh ar a bhfuil
 sé dírithe;
 (e)
 faoi roinn dár teideal “Cad iad na rioscaí agus cad
 a d’fhéadfainn a ghnóthú?”, próifíl riosca agus luaíochta an táirge
 infheistíochta, lena n‐áirítear táscaire achomair den phróifíl sin agus
 rabhaidh i ndáil le haon rioscaí sonracha nach bhfuil léirithe go soiléir sa
 táscaire achomair;
 (f)
 faoi roinn dár teideal “Cé na costais a bhaineann
 leis?”, na costais a bhaineann le hinfheistíocht a dhéanamh sa táirge
 infheistíochta, lena gcuimsítear idir chostais dhíreacha agus chostais
 indíreacha atá le híoc ag an infheisteoir, lena n‐áirítear táscairí
 achoimre na gcostas sin;
 (g)
 faoi roinn dár teideal “Cad iad na torthaí a bhí ag
 an táirge roimhe seo?”, feidhmíocht an táirge infheistíochta san am atá thart,
 más ábhartha ag féachaint do chineál an táirge agus don mhéid faisnéise atá ar
 fáil;
 (h)
 i gcás táirgí pinsin, faoi roinn dár teideal “Cad a
 d'fhéadfainn a fháil nuair a rachaidh mé ar scor?”, réamh‐mheastacháin ar
 thorthaí féideartha éagsúla.
 3. Ní fhéadfaidh an monaróir
 táirgí infheistíochta aon fhaisnéis eile a áireamh ach amháin má tá gá ag an
 infheisteoir miondíola léi chun cinneadh eolasach a dhéanamh faoi tháirge
 infheistíochta sonrach.
 4. Cuirfear an fhaisnéis dá
 dtagraítear i mír 2 i láthair i bhformáid choiteann lena n‐áirítear
 na teidil choiteanna agus leanfar an t‐ord caighdeánaithe atá leagtha
 amach i mír 2, sa dóigh is go bhféadfar comparáid a dhéanamh le doiciméad
 faisnéise bunriachtanaí aon táirge infheistíochta eile. Beidh siombail
 choiteann le feiceáil go soiléir ar an doiciméad faisnéise bunriachtanaí chun
 idirdhealú a dhéanamh idir é agus doiciméid eile.
 5. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 23
 lena sonrófar na mionsonraí a bhaineann le cur i láthair agus ábhar na n‐eilimintí
 faisnéise go léir dá dtagraítear i mír 2, mionsonraí na faisnéise eile, dá
 dtagraítear i mír 3, a d’fhéadfaidh an monaróir táirgí a áireamh sa
 doiciméad faisnéise bunriachtanaí agus mar a chuirfí an fhaisnéis sin i
 láthair, agus na mionsonraí a bhaineann leis an bhformáid choiteann agus leis
 an tsiombail choiteann dá dtagraítear i mír 4. Cuirfidh an Coimisiún na
 difríochtaí idir táirgí infheistíochta agus na hacmhainní atá ag infheisteoirí
 miondíola san áireamh, chomh maith leis na gnéithe de tháirgí infheistíochta a
 chuireann ar chumas an infheisteora miondíola rogha a dhéanamh idir
 infheistíochtaí bunúsacha éagsúla nó idir roghanna eile dá bhforáiltear leis an
 táirge, lena n‐áirítear cásanna inar féidir an rogha sin a dhéanamh ag
 pointí éagsúla ama, nó inar féidir an rogha a athrú amach anseo.
 6. Forbróidh an tÚdarás
 Baincéireachta Eorpach (ÚBE), an tÚdarás Eorpach um Árachas agus Pinsin Ghairme
 (ÚEÁPG) agus an tÚdarás Eorpach um Urrúis agus Margaí (ÚEUM) dréachtchaighdeáin
 rialála chun na nithe seo a leanas a chinneadh:
 (a)
 an mhodheolaíocht atá mar bhonn le cur i láthair an
 riosca agus na luaíochta dá dtagraítear i bpointe (e) de mhír 2 den
 Airteagal seo agus
 (b)
 ríomh na gcostas dá dtagraítear i bpointe (f)
 de mhír 2 den Airteagal seo.
 Cuirfear na saghsanna éagsúla táirgí
 infheistíochta san áireamh agus na dréachtchaighdeáin rialála theicniúla á
 bhforbairt. Cuirfidh na hÚdaráis Maoirseachta Eorpacha na dréachtchaighdeáin
 rialála theicniúla faoi bhráid an Choimisiúin faoin [...].
 Tabharfar de chumhacht don Choimisiún na caighdeáin
 rialála theicniúla a ghlacadh i gcomhréir leis an nós imeachta atá leagtha
 amach in Airteagail 10 go 14 de Rialachán (AE) Uimh. 1093/2010,
 Airteagail 10 go 14 de Rialachán Uimh. 1094/2010 agus in
 Airteagail 10 go 14 de Rialachán (AE) Uimh. 1095/2010.
 Airteagal 9
 Aon chumarsáid margaíochta ina bhfuil faisnéis
 shonrach a bhaineann leis an táirge infheistíochta, ní áireofar inti aon
 ráiteas a thagann salach ar an bhfaisnéis sa doiciméad faisnéise bunriachtanaí
 nó a bhaineann de thábhacht an doiciméid faisnéise bunriachtanaí. Cuirfear in
 iúl in aon chumarsáid margaíochta go bhfuil doiciméad faisnéise bunriachtanaí
 ar fáil agus tabharfar faisnéis faoi mar is féidir teacht air.
 Airteagal 10
 1. Déanfaidh an monaróir táirgí
 infheistíochta an fhaisnéis sa doiciméad faisnéise bunriachtanaí a
 athbhreithniú go rialta agus leasóidh sé an doiciméad má léiríonn an t‐athbhreithniú
 gur gá athruithe a dhéanamh.
 2. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 23
 chun rialacha mionsonraithe a leagan síos maidir le hathbhreithniú na faisnéise
 sa doiciméad faisnéise bunriachtanaí agus maidir le leasú an doiciméid
 faisnéise bunriachtanaí, maidir leis na nithe seo a leanas:
 (a)
 coinníollacha agus minicíocht an athbhreithnithe ar
 an bhfaisnéis sa doiciméad faisnéise bunriachtanaí;
 (b)
 na dálaí nach mór an fhaisnéis sa doiciméad
 faisnéise bunriachtanaí a athbhreithniú fúthu, agus faoina bhfuil sé éigeantach
 nó roghnach an doiciméad leasaithe faisnéise bunriachtanaí a athfhoilsiú;
 (c)
 na dálaí sonracha nach mór faisnéis sa doiciméad
 faisnéise bunriachtanaí a athbhreithniú fúthu nó nach mór an doiciméad
 faisnéise bunriachtanaí a leasú fúthu i gcás ina gcuirtear an táirge
 infheistíochta ar fáil d’infheisteoirí miondíola go neamhleanúnach;
 (d)
 na cúinsí faoinar cheart infheisteoirí miondíola a
 chur ar an eolas faoi dhoiciméad leasaithe faisnéise bunriachtanaí a bheith ann
 do tháirge infheistíochta atá ceannaithe acu.
 Airteagal 11
 1. I gcás inar tháirg monaróir
 táirgí infheistíochta doiciméad faisnéise bunriachtanaí nach gcomhlíonann
 cheanglais Airteagail 6, 7 agus 8 agus go ndeachaigh infheisteoir
 miondíola i muinín an doiciméid sin agus é ag déanamh cinnidh faoi
 infheistíocht a dhéanamh, féadfaidh an t‐infheisteoir miondíola éileamh a
 dhéanamh ar dhamáiste ón monaróir táirgí infheistíochta i leith aon
 chaillteanais a bhain don infheisteoir miondíola sin tríd an doiciméad
 faisnéise bunriachtanaí a úsáid.
 2. Nuair a léiríonn infheisteoir
 miondíola gur bhain caillteanas dó mar gheall ar úsáid na faisnéise i
 ndoiciméad faisnéise bunriachtanaí, is ar an monaróir táirgí infheistíochta atá
 an dualgas a chruthú gur tarraingíodh an doiciméad faisnéise bunriachtanaí suas
 i gcomhréir le hAirteagail 6, 7 agus 8 den Rialachán seo.
 3. Ní dhéanfar dáileadh an
 dualgais chruthúnais dá dtagraítear i mír 2 a athrú roimh ré trí
 chomhaontú. Ní bheidh aon chlásal i gcomhaontuithe den sórt sin arna ndéanamh
 roimh ré ina cheangal ar an infheisteoir miondíola.
 Roinn III
 An doiciméad faisnéise bunriachtanaí a sholáthar
 Airteagal 12
 1. Aon duine a dhíolann táirge
 infheistíochta le hinfheisteoirí miondíola, soláthróidh sé an doiciméad
 faisnéise bunriachtanaí dóibh in am trátha sula dtugtar idirbheart a bhaineann
 leis an táirge infheistíochta chun críche.
 2. De mhaolú ar mhír 1,
 féadfaidh duine atá ag díol táirge infheistíochta an doiciméad faisnéise
 bunriachtanaí a thabhairt don infheisteoir miondíola díreach tar éis an t‐idirbheart
 a thabhairt chun críche sa chás seo a leanas:
 (a)
 cinneann an t‐infheisteoir miondíola an t‐idirbheart
 a thabhairt chun críche trí mhodh cianchumarsáide más rud é:
 (b)
 nach féidir an doiciméad faisnéise bunriachtanaí a
 sholáthar i gcomhréir le hAirteagal 1, agus
 (c)
 gur chuir an duine atá ag díol an táirge
 infheistíochta an t‐infheisteoir miondíola ar an eolas faoi sin.
 3. I gcás ina ndéantar
 idirbhearta comhleanúnacha a bhaineann leis an táirge infheistíochta céanna
 thar ceann infheisteora miondíola i gcomhréir le treoracha a thug an t‐infheisteoir
 sin don duine atá ag díol an táirge infheistíochta roimh an gcéad idirbheart,
 is maidir leis an gcéad idirbheart amháin a bheidh feidhm ag an oibleagáid
 doiciméad faisnéise bunriachtanaí a sholáthar faoi mhír 1.
 4. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 23
 agus sonrófar iontu:
 (a)
 na coinníollacha atá le sásamh chun an ceanglas a
 chomhlíonadh maidir le doiciméad faisnéise bunriachtanaí a sholáthar in am
 trátha mar atá leagtha síos i mír 1;
 (b)
 an modh lena soláthrófar an doiciméad faisnéise
 bunriachtanaí i gcomhréir le mír 2 agus an teorainn ama chun é sin a
 dhéanamh.
 Airteagal 13
 1. Soláthróidh an duine atá ag
 díol táirge infheistíochta an doiciméad faisnéise bunriachtanaí d’infheisteoirí
 miondíola saor in aisce.
 2. Soláthróidh an duine atá ag
 díol táirge infheistíochta an doiciméad faisnéise bunriachtanaí don
 infheisteoir miondíola ar cheann de na meáin seo a leanas:
 (a)
 ar pháipéar;
 (b)
 ar mheán buanfasach eile nach páipéar é, i gcás ina
 gcomhlíontar na coinníollacha atá leagtha síos i mír 4; nó
 (c)
 ar shuíomh gréasáin, i gcás ina gcomhlíontar na
 coinníollacha atá leagtha síos i mír 5.
 3. Mar sin féin, i gcás ina
 soláthraítear doiciméad faisnéise bunriachtanaí ar mheán buanfasach nach
 páipéar é nó ina soláthraítear ar shuíomh gréasáin é, soláthrófar cóip ar
 pháipéar d'infheisteoirí miondíola arna iarraidh sin agus déanfar sin saor in
 aisce.
 4. Féadfar an doiciméad
 faisnéise bunriachtanaí a sholáthar ar mheán buanfasach eile seachas páipéar má
 chomhlíontar na coinníollacha seo a leanas:
 (a)
 is iomchuí an meán buanfasach a úsáid i gcomhthéacs
 an ghnó arna sheoladh idir an duine atá ag díol an táirge infheistíochta agus
 an t‐infheisteoir miondíola; agus
 (b)
 tugadh rogha don infheisteoir miondíola faisnéis a
 fháil ar pháipéar nó ar an meán buanfasach, agus roghnaigh sé an meán buanfasach.
 5. Féadfar an doiciméad
 faisnéise bunriachtanaí a chur ar fáil ar shuíomh gréasáin má tá an doiciméad
 faisnéise bunriachtanaí dírithe chuig an infheisteoir miondíola féin go
 pearsanta nó má chomhlíontar na coinníollacha seo a leanas:
 (a)
 is iomchuí an doiciméad faisnéise bunriachtanaí a
 chur ar fáil ar shuíomh gréasáin i gcomhthéacs an ghnó arna sheoladh idir an
 duine atá ag díol an táirge infheistíochta agus an t‐infheisteoir
 miondíola;
 (b)
 thoiligh an t‐infheisteoir miondíola le
 soláthar an doiciméid faisnéise bunriachtanaí trína chur ar fáil ar líne;
 (c)
 cuireadh seoladh an tsuímh ghréasáin, agus an áit
 ar an suíomh gréasáin inar féidir rochtain a fháil ar an doiciméad faisnéise
 bunriachtanaí, in iúl go leictreonach don infheisteoir miondíola;
 (d)
 i gcás ina bhfuil leasuithe déanta ar an doiciméad
 faisnéise bunriachtanaí i gcomhréir le hAirteagal 10, cuirfear gach leagan
 leasaithe ar fáil don infheisteoir miondíola freisin;
 (e)
 áirítear go bhfuil an doiciméad faisnéise
 bunriachtanaí ar fáil go leanúnach ar an suíomh gréasáin sin go ceann cibé
 tréimhse a bheidh gá réasúnta ag an infheisteoir miondíola léi chun an
 fhaisnéis a cheadú.
 6. Chun críocha mhír 4 agus
 mhír 5, measfar gurb iomchuí faisnéis a sholáthar trí mheán buanfasach
 seachas ar pháipéar nó gurb iomchuí í a sholáthar ar shuíomh gréasáin i
 gcomhthéacs an ghnó arna sheoladh idir an duine atá ag díol an táirge
 infheistíochta agus an t‐infheisteoir miondíola, má tá fianaise ann go
 bhfuil rochtain rialta ag an infheisteoir miondíola ar an idirlíon. Má
 sholáthraíonn an t‐infheisteoir miondíola seoladh ríomhphoist chun
 críocha an ghnó sin áireofar é sin mar chruthúnas den sórt sin.
 CAIBIDIL III
 GEARÁIN, SÁSAMH, COMHAR
 Airteagal 14
 Bunóidh an monaróir táirgí infheistíochta
 nósanna imeachta agus socruithe iomchuí lena n‐áiritheofar go bhfaighidh
 infheisteoirí miondíola a bhfuil gearán déanta acu i ndáil leis an doiciméad
 faisnéise bunriachtanaí freagra substainteach ar mhodh cuí tráthúil.
 Airteagal 15
 1. I gcás ina dtionscnaíonn
 infheisteoir miondíola nós imeachta atá leagtha síos i ndlí náisiúnta maidir le
 réiteach malartach díospóide i gcoinne monaróra táirgí infheistíochta nó i
 gcoinne duine atá ag díol táirgí infheistíochta i ndáil le díospóid a bhaineann
 le cearta agus oibleagáidí a bhunaítear faoin Rialachán seo, beidh an monaróir
 táirgí infheistíochta nó an duine atá ag díol táirgí infheistíochta
 rannpháirteach sa nós imeachta sin, ar choinníoll go gcomhlíonfaidh sé na
 ceanglais seo a leanas:
 (a)
 torthaí an nós imeachta i gcás cinntí nach bhfuil
 ceangailteach;
 (b)
 cuirtear an tréimhse teorann chun an díospóid a
 thabhairt os comhair cúirte ar fionraí ar feadh ré an nós imeachta maidir le
 réiteach malartach díospóide;
 (c)
 cuirtear tréimhse rúraidh an éilimh ar fionraí ar
 feadh ré an nós imeachta;
 (d)
 tá an nós imeachta saor in aisce nó ar fáil ar
 phraghas measartha, mar atá sonraithe i reachtaíocht náisiúnta;
 (e)
 is féidir le páirtithe rochtain a fháil ar an nós
 imeachta trí mheáin eile seachas meáin leictreonacha amháin;
 (f)
 is féidir bearta eatramhacha a úsáid i gcásanna
 eisceachtúla más gá sin toisc phráinn an cháis.
 2. Tabharfaidh na Ballstáit
 fógra don Choimisiún maidir leis na heintitis atá inniúil déileáil leis na
 nósanna imeachta dá dtagraítear i mír 1 faoin [cuir isteach dáta cruinn,
 sé mhí tar éis theacht i bhfeidhm/chur i bhfeidhm an Rialacháin seo].
 Tabharfaidh siad fógra don Choimisiún, gan mhoill, maidir le haon athrú ina
 dhiaidh sin i dtaobh na n‐eintiteas sin.
 3. Rachaidh na heintitis atá
 inniúil déileáil leis na nósanna imeachta dá dtagraítear i mír 1 i gcomhar
 le chéile maidir le réiteach díospóidí trasteorann a thagann faoi raon feidhme
 an Rialacháin seo.
 Airteagal 16
 Chun críocha chur i bhfeidhm an Rialacháin
 seo, rachaidh na húdaráis inniúla i gcomhar le chéile agus leis na heintitis
 atá freagrach as na nósanna imeachta um ghearáin agus um shásamh lasmuigh de
 chúirt dá dtagraítear in Airteagal 15.
 Go háirithe, tabharfaidh na húdaráis inniúla
 dá chéile, gan aon mhoill mhíchuí, aon fhaisnéis atá ábhartha chun a ndualgais
 faoin Rialachán seo a chomhlíonadh.
 Airteagal 17
 1. Déanfaidh Ballstáit Treoir 94/46/CE
 a chur i bhfeidhm maidir le próiseáil sonraí pearsanta arna déanamh sa
 Bhallstát sin de bhun an Rialacháin seo.
 2. Beidh feidhm ag Rialachán CE
 Uimh. 45/2001 ó Pharlaimint na hEorpa agus ón gComhairle maidir le próiseáil
 sonraí pearsanta arna déanamh ag an ÚEB, ag an ÚEÁPG agus ag an ÚEUM.
 CAIBIDIL IV
 SMACHTBHANNAÍ AGUS BEARTA RIARACHÁIN
 Airteagal 18
 1. Leagfaidh na Ballstáit síos
 rialacha lena mbunófar smachtbhannaí agus bearta iomchuí riaracháin a chuirfear
 i bhfeidhm i gcásanna ina sáraítear forálacha an Rialacháin seo agus glacfaidh
 siad na bearta uile is gá d’fhonn a áirithiú go gcuirfear chun feidhme iad.
 Beidh na smachtbhannaí agus na bearta sin éifeachtach, comhréireach agus
 athchomhairleach.
 Faoin [24 mí tar éis theacht i bhfeidhm an
 Rialachain seo] tabharfaidh na Ballstáit fógra don Choimisiún agus do
 Chomhchoiste na nÚdarás Maoirseachta Eorpach maidir leis na rialacha dá
 dtagraítear sa chéad fhomhír. Tabharfaidh siad fógra don Choimisiún agus do
 Chomhchoiste na nÚdarás Maoirseachta Eorpach, gan mhoill, maidir le haon athrú
 ina dhiaidh sin ar na rialacha sin.
 2. I bhfeidhmiú a gcumhachtaí
 faoi Airteagal 19, comhoibreoidh na húdaráis inniúla go dlúth le chéile
 chun a áirithiú go bhfaighfear na torthaí a bhfuiltear ag súil leo sa Rialachán
 seo ó na bearta riaracháin agus ó na smachtbhannaí riaracháin agus déanfaidh
 siad a ngníomhaíocht a chomhordú chun dúbailt agus forluí a d’fhéadfadh a
 bheith ann a sheachaint agus bearta riaracháin agus smachtbhannaí riaracháin á
 gcur i bhfeidhm i gcásanna trasteorann.
 Airteagal 19
 1. Tá feidhm ag an Airteagal seo
 maidir leis na sáruithe seo a leanas:
 (a)
 ní chomhlíonann an doiciméad faisnéise
 bunriachtanaí Airteagal 6(1) go (3) ná Airteagal 7;
 (b)
 níl an fhaisnéis atá leagtha amach in
 Airteagal 8(1) agus (2) sa doiciméad faisnéise bunriachtanaí nó níl sí
 curtha i láthair i gcomhréir le hAirteagal 8(4);
 (c)
 tá faisnéis a bhaineann leis an táirge
 infheistíochta i gcumarsáid margaíochta a thagann salach ar an bhfaisnéis sa
 doiciméad faisnéise bunriachtanaí, de shárú ar Airteagal 9;
 (d)
 níl an doiciméad faisnéise bunriachtanaí
 athbhreithnithe ná leasaithe i gcomhréir le hAirteagal 10;
 (e)
 níor soláthraíodh an doiciméad faisnéise
 bunriachtanaí in am trátha i gcomhréir le hAirteagal 12(1);
 (f)
 níor soláthraíodh an doiciméad faisnéise
 bunriachtanaí saor in aisce i gcomhréir le hAirteagal 13(1).
 2. Áiritheoidh na Ballstáit go
 bhfuil sé de chumhacht ag na húdaráis inniúla na bearta agus na smachtbhannaí
 seo a leanas ar a laghad a fhorchur:
 (a)
 ordú lena dtoirmeasctar margú táirge
 infheistíochta;
 (b)
 ordú lena gcuirtear margú táirge infheistíochta ar
 fionraí;
 (c)
 rabhadh, a phoiblítear agus lena sainaithnítear an
 duine atá freagrach as an sárú agus cineál an tsáraithe féin;
 (d)
 ordú chun leagan nua de dhoiciméad faisnéise bunriachtanaí
 a fhoilsiú.
 3. Áiritheoidh na Ballstáit, i
 gcás ina bhforchuireann na húdaráis inniúla beart riaracháin nó smachtbhanna
 riaracháin nó roinnt beart nó smachtbhannaí den chineál sin i gcomhréir le
 mír 2, go bhfuil de chumhacht ag na húdaráis inniúla teachtaireacht
 dhíreach a eisiúint don infheisteoir miondíola lena mbaineann, nó go bhfuil sé
 de chumhacht acu a cheangal ar an monaróir táirgí infheistíochta nó ar an duine
 a dhíolann an táirge infheistíochta teachtaireacht dhíreach a eisiúint don infheisteoir
 miondíola, lena dtugtar faisnéis dó faoin mbeart riaracháin nó smachtbhanna
 riaracháin, agus lena gcuirtear ar an eolas é i dtaobh cá háit is féidir gearán
 a dhéanamh nó éilimh ar shásamh a dhéanamh.
 Airteagal 20
 Cuirfidh na húdaráis inniúla na bearta
 riaracháin agus na smachtbhannaí riaracháin dá dtagraítear in
 Airteagal 19(2) i bhfeidhm agus na himthosca ábhartha go léir á gcur san
 áireamh acu, lena n‐áirítear:
 (a)
 tromchúis agus fad an tsáraithe;
 (b)
 leibhéal freagrachta an duine atá freagrach;
 (c)
 an tionchar atá ag an sárú ar leasanna an
 infheisteora miondíola;
 (d)
 iompar comhoibritheach an duine atá freagrach as an
 sárú;
 (e)
 aon sáruithe eile a rinne an duine atá freagrach
 roimhe sin.
 Airteagal 21
 1. I gcás ina poibleoidh an t‐údarás
 inniúil bearta riaracháin agus smachtbhannaí riaracháin, déanfaidh sé na bearta
 riaracháin agus na smachtbhannaí riaracháin sin a thuairisciú don ÚBE, don
 ÚEÁPG agus don ÚEUM an tráth céanna.
 2. Soláthróidh na Ballstáit
 faisnéis chomhiomlán don ÚBE, don ÚEÁPG agus don ÚEUM uair sa bhliain maidir
 leis na bearta agus na smachtbhannaí riaracháin go léir atá forchurtha acu i
 gcomhréir le hAirteagal 18 agus Airteagal 19(2).
 3. Foilseoidh an ÚBE, an ÚEUM
 agus an ÚEÁPG an fhaisnéis sin i dtuarascáil bhliantúil.
 Airteagal 22
 Déanfar smachtbhannaí
 agus bearta a fhorchuirtear i ngeall ar na sáruithe dá dtagraítear in
 Airteagal 19(1) a phoibliú gan aon mhoill mhíchuí, lena n‐áirítear
 ar a laghad faisnéis faoin gcineál sáraithe ar an Rialachán seo agus faoi cé
 atá freagrach as, ach amháin dá bhféadfadh poibliú den sórt sin dochar
 tromchúiseach a dhéanamh do na margaí airgeadais.
 I gcás ina
 ndéanfadh foilsiú smachtbhannaí nó beart damáiste díréireach do na páirtithe
 lena mbaineann, foilseoidh na húdaráis inniúla iad gan ainm.
 CAIBIDIL IV
 FORÁLACHA CRÍOCHNAITHEACHA
 Airteagal 23
 1. Tugtar de chumhacht don
 Choimisiún gníomhartha tarmligthe a ghlacadh faoi réir na gcoinníollacha
 atá leagtha síos san Airteagal seo.
 2. Déanfar an chumhacht chun
 gníomhartha tarmligthe a ghlacadh dá dtagraítear in Airteagal 8(5),
 Airteagal 10(2) agus Airteagal 12(4) a thabhairt don Choimisiún ar
 feadh tréimhse [ceithre bliana] ó theacht i bhfeidhm an Rialacháin seo. Déanfar
 tarmligean na cumhachta a fhadú go hintuigthe ar feadh tréimhsí comhfhaid,
 mura rud é go gcuireann Parlaimint na hEorpa nó an Chomhairle in aghaidh
 an fhadaithe sin tráth nach déanaí ná trí mhí roimh dheireadh gach tréimhse.
 3. Féadfaidh Parlaimint na
 hEorpa nó an Chomhairle tarmligean na gcumhachtaí dá dtagraítear in
 Airteagal 8(5), Airteagal 10(2) agus Airteagal 12(4) a
 chúlghairm tráth ar bith. Má chinntear cúlghairm a dhéanamh, cuirfear deireadh
 le tarmligean na cumhachta atá sonraithe sa chinneadh sin. Beidh éifeacht aige
 ón lá tar éis fhoilsiú an chinnidh in Iris Oifigiúil an Aontais Eorpaigh
 nó ag dáta ina dhiaidh sin a shonrófar inti. Ní dhéanfaidh sé difear do
 bhailíocht aon ghníomhartha tarmligthe atá i bhfeidhm cheana féin.
 4. A luaithe a ghlacfaidh sé
 gníomh tarmligthe, tabharfaidh an Coimisiún fógra ina leith go comhuaineach do
 Pharlaimint na hEorpa agus don Chomhairle.
 5. Tiocfaidh gníomh tarmligthe a
 ghlactar de bhun Airteagal 8(5), Airteagal 10(2) agus
 Airteagal 12(4) i bhfeidhm ach amháin má dhéanann Parlaimint na hEorpa nó
 an Chomhairle agóid ina choinne laistigh de thréimhse dhá mhí ó tugadh
 fógra do Pharlaimint na hEorpa nó don Chomhairle faoin ngníomh sin nó, sula
 dtéann an tréimhse sin in éag, má tá sé curtha in iúl ag Parlaimint na hEorpa
 agus ag an gComhairle araon don Choimisiún nach ndéanfaidh siad agóid ina
 choinne. Cuirfear [2 mhí] leis an tréimhse sin ar thionscnamh ó
 Pharlaimint na hEorpa nó ón gComhairle.
 Airteagal 24
 Maidir le cuideachtaí bainistíochta agus
 cuideachtaí infheistíochta dá dtagraítear faoi Airteagal 2(1) agus
 Airteagal 27 de Threoir 2009/65/CE agus maidir le daoine a dhíolann
 GCUInna (gnóthais le haghaidh comhinfheistíochta in urrúis inaistrithe) mar atá
 sainithe in Airteagal 1(2) den Treoir sin, tá díolúine acu ó na
 hoibleagáidí faoin Rialachán seo go dtí [IO: cuir isteach an dáta 5 bliana tar
 éis theacht i bhfeidhm an Rialacháin].
 Airteagal 25
 1. Ceithre bliana tar éis
 theacht i bhfeidhm an Rialacháin seo, déanfaidh an Coimisiún athbhreithniú ar
 an Rialachán seo. San athbhreithniú sin áireofar suirbhé ginearálta ar chur i
 bhfeidhm praiticiúil na rialacha atá leagtha síos sa Rialachán seo agus aird
 chuí á tabhairt ar fhobairtí sa mhargadh do tháirgí infheistíochta miondíola.
 Maidir le GCUInna mar atá sainithe in Airteagal 1(2) de
 Threoir 2009/65/CE, déanfar a mheasúnú san athbhreithniú an bhfuil síneadh
 le cur leis na socruithe eatramhacha faoi Airteagal 24 den Rialachán seo
 nó, tar éis aon choigeartuithe riachtanacha a dhéanamh, an féidir na forálacha
 maidir le faisnéis bhunriachtanach don infheisteoir i dTreoir 2009/65/CE a
 athrú nó an féidir a mheas go bhfuil siad coibhéiseach leis an doiciméad
 faisnéise bunriachtanaí faoin Rialachán seo. San athbhreithniú déanfar machnamh
 freisin ar raon feidhme an Rialacháin seo a leathnú chun tháirgí infheistíochta
 eile a áireamh.
 2. Tar éis don Choimisiún dul i
 gcomhairle le Comhchoiste na nÚdarás Maoirseachta Eorpach, cuirfidh sé
 tuarascáil faoi bhráid Pharlaimint na hEorpa agus na Comhairle agus, más gá,
 beidh togra reachtach ag gabháil léi.
 Airteagal 26
 Tiocfaidh an Rialachán seo i bhfeidhm an
 fichiú lá tar éis lá a fhoilsithe in Iris Oifigiúil an Aontais Eorpaigh.
 Beidh feidhm aige ó [dhá bhliain tar éis a
 theacht i bhfeidhm].
 Beidh an Rialachán seo ina cheangal
 go huile agus go hiomlán agus infheidhme go díreach i ngach Ballstát.
 Arna dhéanamh sa Bhruiséil,
 Thar ceann Pharlaimint na hEorpa Thar
 ceann na Comhairle
 An tUachtarán An
 tUachtarán
 [1] COM (2011) 656 final.
 [2] Is iad Coiste na Maoirseoirí
 Baincéireachta Eorpacha, Coiste na Maoirseoirí Árachais agus Pinsin Ghairme
 Eorpacha agus Coiste na Rialtóirí um Urrúis Eorpacha na coistí a bhí ann roimh
 an Údarás Eorpach Baincéireachta, roimh an Údarás Eorpach um Árachas agus
 Pinsin Ghairme agus roimh an Údarás Eorpach Urrús agus Margaí faoi seach.
 [3] Rialachán (AE)
 Uimh. 1093/2010, Rialachán (AE) Uimh. 1094/2010 agus Rialachán (AE)
 Uimh. 1095/2010; IO 15.12.2010,
 L 331, 12.
 [4] Teachtaireacht ón gCoimisiún chuig
 Parlaimint na hEorpa, chuig an gComhairle, chuig Coiste Eacnamaíoch agus
 Sóisialta na hEorpa agus chuig Coiste na Réigiún maidir le córais smachtbhannaí
 a dhaingniú san earnáil airgeadais, an 8 Nollaig 2010 (COM(2010) 716 final).
 [5] IO , , lch. .
 [6] IO , , lch. .
 [7] IO C , , lch. .
 [8] IO L 302, 17.11.2009,
 lch. 32.
 [9] IO L 145, 30.04.2004,
 lch. 1.
 [10] IO L 9, 15.01.2003, lch. 3.
 [11] IO L 235, 23.9.2003,
 lch. 10.
 [12] IO L 335, 17.12.2009,
 lch. 1.
 [13] IO L 345, 21.12.2003, lch. 64.
 [14] IO L 271, 9.10.2002,
 lch. 16.
 [15] COM(2010)716.
 [16] IO L 281, 23.11.1995,
 lch. 31.
 [17] IO L 8, 12.01.2001, lch. 1.